               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 502 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Βουλγαρίας για το 2017 και τη διατύπωση γνώμης του Συμβουλίου σχετικά με το πρόγραμμα σύγκλισης της Βουλγαρίας για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Βουλγαρίας για το 2017

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Βουλγαρίας για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την Ετήσια Επισκόπηση της Ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  6
               , στην οποία η Βουλγαρία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2017 για την Βουλγαρία
                  7
                δημοσιεύθηκε στις 22 Φεβρουαρίου 2017. Στην έκθεση αξιολογήθηκε η πρόοδος της Βουλγαρίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Βουλγαρίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επιπλέον, περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 22 Φεβρουαρίου 2017
                  8
               . Από την ανάλυσή της, η Επιτροπή καταλήγει στο συμπέρασμα ότι η Βουλγαρία παρουσιάζει υπερβολικές μακροοικονομικές ανισορροπίες. Ειδικότερα, η Βουλγαρία εξακολουθεί να αντιμετωπίζει ανισορροπίες που συνδέονται με εναπομένουσες αδυναμίες του χρηματοπιστωτικού τομέα και υψηλό εταιρικό δανεισμό σε συνθήκες υψηλής μακροχρόνιας ανεργίας.

               (3)Η Βουλγαρία δεν υπέβαλε το εθνικό της πρόγραμμα μεταρρυθμίσεων του 2017 και το πρόγραμμα σύγκλισης του 2017 εντός της ταχθείσας προθεσμίας.

               (4)Οι σχετικές ειδικές ανά χώρα συστάσεις ελήφθησαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  9
               , όταν είναι αναγκαίο για τη στήριξη της εφαρμογής των σχετικών ειδικών ανά χώρα συστάσεων, η Επιτροπή μπορεί να ζητήσει από ένα κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  10
               .

               (5)Η Βουλγαρία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Η κυβέρνηση δεν υπέβαλε το πρόγραμμα σύγκλισης του 2017 εντός της προθεσμίας που ορίζεται από τον κανονισμό (ΕΚ) αριθ. 1466/97.

               (6)Στις 12 Ιουλίου 2016 το Συμβούλιο συνέστησε στη Βουλγαρία να επιτύχει, για το 2017, ετήσια δημοσιονομική προσαρμογή 0,5% του ΑΕΠ προς την κατεύθυνση της επίτευξης του μεσοπρόθεσμου δημοσιονομικού στόχου. Τα απολογιστικά στοιχεία δείχνουν ότι η Βουλγαρία είχε ήδη επιτύχει τον μεσοπρόθεσμο δημοσιονομικό στόχο της το 2016. Με βάση τις εαρινές προβλέψεις της Επιτροπής του 2017, το διαρθρωτικό ισοζύγιο προβλέπεται να επιδεινωθεί από πλεόνασμα 0,1% του ΑΕΠ το 2016 σε έλλειμμα 0,4% του ΑΕΠ το 2017 και 0,3% του ΑΕΠ το 2018, υπό την προϋπόθεση ότι δεν θα υπάρξει αλλαγή πολιτικής. Παρά την εν λόγω επιδείνωση, το διαρθρωτικό ισοζύγιο προβλέπεται να παραμείνει υψηλότερο από τον μεσοπρόθεσμο δημοσιονομικό στόχο και κατά τα δύο έτη. Συνολικά, το Συμβούλιο είναι της γνώμης ότι η Βουλγαρία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2017 και το 2018.

               (7)Οι προσπάθειες για βελτίωση της είσπραξης των φόρων είναι σε εξέλιξη. Παρά τις βελτιώσεις, η φορολογική συμμόρφωση εξακολουθεί να αποτελεί πρόκληση. Η παραοικονομία και η αδήλωτη εργασία εξακολουθούν να είναι υψηλές. Η διοικητική επιβάρυνση φορολογικού χαρακτήρα είναι σημαντική. Τα μέτρα για τον περιορισμό της γραφειοκρατίας φαίνεται να έχουν αποφέρει μέχρι τώρα περιορισμένα αποτελέσματα και δεν υπάρχουν ενδείξεις για σημαντικές βελτιώσεις όσον αφορά την οικειοθελή φορολογική συμμόρφωση. Υπό αυτές τις συνθήκες, η επιβολή των κανόνων φαίνεται να είναι ζωτικής σημασίας, όχι μόνο για να εφαρμόζονται οι έλεγχοι αλλά και για να ενισχύεται η πρόληψη της μη τήρησης των φορολογικών υποχρεώσεων. Το σχέδιο δράσης για την ενιαία εθνική στρατηγική 2015-2017, που έχει στόχο να βελτιωθεί η είσπραξη των φόρων, να αντιμετωπιστεί η παραοικονομία και να μειωθεί το κόστος συμμόρφωσης, φαίνεται να είναι χρήσιμο εργαλείο, ιδίως για την αξιολόγηση και τη βελτίωση του συντονισμού και της αποτελεσματικότητας των διαφόρων διοικητικών φορέων που εργάζονται στον τομέα της φορολογίας. Μια εκ των υστέρων ανάλυση των επιπτώσεων των συγκεκριμένων μέτρων θα μπορούσε να συμβάλει στην ορθή αξιολόγηση, σχεδίαση και στοχοθέτηση των μελλοντικών μέτρων φορολογικής συμμόρφωσης. Τα εν λόγω μέτρα θα αντικαταστήσουν την τρέχουσα στρατηγική, η οποία λήγει στο τέλος του 2017.

               (8)Οι αρχές, σε διαβούλευση και συνεργασία με τους αρμόδιους ευρωπαϊκούς οργανισμούς, διενήργησαν ελέγχους ποιότητας των στοιχείων ενεργητικού και προσομοιώσεις ακραίων καταστάσεων του τραπεζικού και ασφαλιστικού τομέα, καθώς και επανεξέταση των στοιχείων ενεργητικού των ιδιωτικών συνταξιοδοτικών ταμείων. Ενώ τα αποτελέσματα επιβεβαίωσαν τη συνολική ευρωστία των εν λόγω τομέων, επιβεβαιώθηκε η ύπαρξη τρωτών σημείων, μεταξύ άλλων και σε ορισμένα συστημικά ιδρύματα. Δεδομένου ότι τα επακόλουθα μέτρα δεν έχουν ακόμη τεθεί πλήρως σε εφαρμογή, η πηγή της τρωτότητας παραμένει. Επιπλέον, ορισμένα θέματα, συμπεριλαμβανομένης της αποτίμησης των μη ευχερώς ρευστοποιήσιμων χρηματοπιστωτικών μέσων και περιουσιακών στοιχείων, καθώς και των ανοιγμάτων με συνδεόμενα μέρη, δεν είχαν αντιμετωπιστεί πλήρως από τους τρεις ελέγχους. Οι εποπτικές αρχές θα μπορούσαν να ακολουθήσουν μια πιο συντηρητική προσέγγιση για την αντιμετώπιση αυτών των θεμάτων. Τα εκκρεμή ζητήματα στον τομέα των ασφαλίσεων περιλαμβάνουν επίσης τη μεταχείριση ορισμένων αντασφαλιστικών συμβάσεων, ορισμένες ασφαλιστικές εισπρακτέες απαιτήσεις και την εποπτεία σε επίπεδο ομίλου.

               (9)Για να αντιμετωπίσει το ενδεχόμενο επανεμφάνισης παρόμοιων ανισορροπιών στο μέλλον, τα μέτρα για τη βελτίωση της εποπτείας των τραπεζών θα πρέπει να οριστικοποιηθούν, ενώ απαιτούνται περαιτέρω προσπάθειες για τη βελτίωση της εποπτείας του μη τραπεζικού τομέα. Η αντιμετώπιση των περιουσιακών στοιχείων που αποτιμώνται δύσκολα και των επισφαλών επιχειρηματικών πρακτικών, συμπεριλαμβανομένης της δανειοδότησης συνδεδεμένων μερών, παραμένει μία από τις βασικές προκλήσεις για τις αρχές. Η Εθνική Τράπεζα της Βουλγαρίας έχει δρομολογήσει ένα σχέδιο για την αναδιάρθρωση και την ανάπτυξη της τραπεζικής εποπτείας, με βάση, μεταξύ άλλων, τα πορίσματα της Παγκόσμιας Τράπεζας και του ΔΝΤ. Το σχέδιο αυτό έχει πλέον τεθεί σε εφαρμογή, αλλά ενδέχεται να χρειαστεί να τροποποιηθεί με βάση τα πορίσματα του Προγράμματος Αξιολόγησης του Χρηματοπιστωτικού Τομέα. Οι αδυναμίες στην εποπτεία που στοιχειοθετήθηκαν βάσει του ελέγχου του ασφαλιστικού τομέα και της επανεξέτασης των συνταξιοδοτικών ταμείων καθιστούν εμφανές ότι είναι ανάγκη η Επιτροπή Χρηματοπιστωτικής Εποπτείας να αναπτύξει και να εφαρμόσει ένα ολοκληρωμένο σχέδιο ενίσχυσης της εποπτείας, μεταξύ άλλων μέσω της βελτίωσης της εσωτερικής της διακυβέρνησης και λειτουργίας. Για να εξασφαλιστεί η πλήρης αξιοπιστία, ένα τέτοιο σχέδιο θα πρέπει να στηρίζεται στις διεθνείς βέλτιστες πρακτικές στον εν λόγω τομέα και να εκπονηθεί και να υλοποιηθεί σε στενή συνεργασία με τους ευρωπαϊκούς φορείς, ενσωματώνοντας εισροές από τρίτους παρόχους υπηρεσιών ανάλογα με τις ανάγκες.

               (10)Το εταιρικό χρέος παραμένει υψηλό (πολύ υψηλότερο από εκείνο των ομολόγων χωρών), επιβαρύνοντας τους ισολογισμούς των επιχειρήσεων και περιορίζοντας δυνητικά την πιστωτική ζήτηση και τις επενδύσεις σε μεσοπρόθεσμη βάση. Για να μειωθεί το επίπεδο των μη εξυπηρετούμενων εταιρικών δανείων, το οποίο παραμένει υψηλό, οι αρχές θα πρέπει να διευκολύνουν τη διαδικασία αναδιάρθρωσης των δανείων των τραπεζών με βάση ένα ολοκληρωμένο σύνολο εργαλείων. Για παράδειγμα, η επιτάχυνση της μεταρρύθμισης του πλαισίου αφερεγγυότητας θα βελτιώσει το νομικό περιβάλλον για την αντιμετώπιση επισφαλών δανείων και την παροχή ευκαιριών εξωδικαστικής αναδιάρθρωσης. Πέραν του πλαισίου αφερεγγυότητας, η εργαλειοθήκη θα μπορούσε να περιλαμβάνει εποπτική καθοδήγηση προς τράπεζες με ιδιαίτερα υψηλά επίπεδα μη εξυπηρετούμενων δανείων. Τούτο θα καθιστούσε πιο διαφανή τα δεδομένα σχετικά με την ποιότητα των περιουσιακών στοιχείων και θα συνέβαλε στην εμβάθυνση της δευτερογενούς αγοράς για μη εξυπηρετούμενα δάνεια.

               (11)Οι πρόσφατες εξελίξεις στην αγορά εργασίας ήταν θετικές, αλλά εξακολουθούν να υπάρχουν διαρθρωτικά προβλήματα. Το εργατικό δυναμικό συνεχίζει να συρρικνώνεται λόγω της γήρανσης του πληθυσμού, σε συνδυασμό με τη μετανάστευση. Καθώς η οικονομία είναι σε διαδικασία διαρθρωτικών αλλαγών, είναι ουσιώδες να αξιοποιηθεί καλύτερα το αχρησιμοποίητο εργατικό δυναμικό. Επί του παρόντος, η αγορά εργασίας χαρακτηρίζεται από υψηλή μακροχρόνια ανεργία και αεργία, περιορισμένη ενσωμάτωση των νέων στην αγορά εργασίας, καθώς και ελλείψεις και αναντιστοιχίες δεξιοτήτων. Ενώ το ποσοστό ανεργίας μειώθηκε κάτω από τον μέσο όρο της Ένωσης το 2016, το ποσοστό της μακροχρόνιας ανεργίας και το ποσοστό των νέων που βρίσκονται εκτός απασχόλησης, εκπαίδευσης ή κατάρτισης, καθώς και το χαμηλό ποσοστό απασχόλησης των ατόμων με χαμηλό επίπεδο εκπαίδευσης εξακολουθούν να αποτελούν σημαντικές προκλήσεις. Απέναντι σε αυτές τις προκλήσεις, οι ενεργητικές πολιτικές για την αγορά εργασίας δεν είναι επαρκώς προσανατολισμένες προς τις μειονεκτούσες ομάδες και τις ανάγκες τους, γεγονός το οποίο εμποδίζει την απασχολησιμότητά τους. Επιπλέον, η ανεπαρκής ενοποίηση των υπηρεσιών απασχόλησης και των κοινωνικών υπηρεσιών για τους δικαιούχους κοινωνικών παροχών, μπορεί να περιορίσει τη συμμετοχή τους στην αγορά εργασίας.

               (12)Η βελτίωση των εκπαιδευτικών αποτελεσμάτων και η ενίσχυση της παροχής υψηλής ποιότητας κανονικής εκπαίδευσης, χωρίς αποκλεισμούς, εξακολουθεί να αποτελεί πρόκληση, με πιθανές συνέπειες για τη φτώχεια. Ενώ ο κίνδυνος φτώχειας ή κοινωνικού αποκλεισμού για τα παιδιά έχει μειωθεί ελαφρώς, παραμένει ένας από τους υψηλότερους στην ΕΕ και συνδέεται στενά με το επίπεδο εκπαίδευσης των γονέων. Οι επιδόσεις στις βασικές δεξιότητες, όπως μετρώνται από το PISA 2015, δείχνουν ότι το ποσοστό μαθητών με μειωμένες επιδόσεις στην ανάγνωση, τα μαθηματικά και τις φυσικές επιστήμες εξακολουθεί να είναι ένα από τα υψηλότερα στην ΕΕ. Η προβλεπόμενη μεθοδολογία για τη βελτίωση της σχολικής χρηματοδότησης δεν έχει ακόμη αναπτυχθεί. Η εν λόγω μεθοδολογία στοχεύει σε δικαιότερα αποτελέσματα, μέσω πρόσθετης στήριξης σχολείων με χαμηλές επιδόσεις. Τα παιδιά που προέρχονται από οικογένειες με χαμηλότερη κοινωνικοοικονομική κατάσταση, ιδίως οικογένειες Ρομά, δεν έχουν ίσες ευκαιρίες εκπαίδευσης, συμπεριλαμβανομένης της προσχολικής εκπαίδευσης. Η επαγγελματική εκπαίδευση και κατάρτιση είναι υπό μεταρρύθμιση, αλλά η ποιότητά της και η συνεργασία με τις επιχειρήσεις και τους κοινωνικούς εταίρους είναι ανεπαρκής. Το διττό σύστημα εκπαίδευσης εξακολουθεί να τίθεται σε εφαρμογή. Η χρηματοδότηση βάσει επιδόσεων στην τριτοβάθμια εκπαίδευση επιδιώκει να βελτιώσει την ποιότητα και τη σχέση με την αγορά εργασίας.

               (13)Η περιορισμένη προσβασιμότητα, η χαμηλή χρηματοδότηση, η μετανάστευση των επαγγελματιών και τα πενιχρά αποτελέσματα στον τομέα της υγείας εξακολουθούν να συνιστούν βασικές προκλήσεις για το σύστημα υγείας. Η χαμηλή κάλυψη ασφάλισης ασθένειας, συμπεριλαμβανομένης της χαμηλής δημόσιας κάλυψης των ιατρικών υπηρεσιών σε εξωτερικά ιατρεία και των υψηλών άμεσων πληρωμών από τους ασθενείς, καθιστούν δύσκολη για ορισμένους την πρόσβαση στην ιατροφαρμακευτική περίθαλψη. Τα πρόσφατα μέτρα, όπως η σύναψη επιλεκτικών συμβάσεων νοσοκομειακών υπηρεσιών με βάση τον Εθνικό Χάρτη Υγείας, έχουν τη δυνατότητα, εάν εφαρμοστούν πλήρως. να βελτιώσουν την ισότιμη πρόσβαση στην ιατροφαρμακευτική περίθαλψη.

               (14)Ο κατώτατος μισθός στη Βουλγαρία, παρότι παραμένει ο χαμηλότερος στην ΕΕ, έχει αυξηθεί σημαντικά από το 2011. Έχει επιτευχθεί περιορισμένη πρόοδος όσον αφορά τη δημιουργία ενός αντικειμενικού μηχανισμού, παρά το ότι οι εργοδότες και τα συνδικάτα συμφωνούν για τα κριτήρια. Η απουσία διαφανούς μηχανισμού, που να λαμβάνει υπόψη τα οικονομικά και κοινωνικά κριτήρια, τις συνθήκες της αγοράς εργασίας και τη θεσμική πτυχή της εφαρμογής τους, ενδέχεται να θέτουν σε κίνδυνο τη σωστή ισορροπία μεταξύ των στόχων στήριξης της απασχόλησης και της ανταγωνιστικότητας, αφενός, και διασφάλισης του εργατικού εισοδήματος, αφετέρου. Παρά ορισμένες εντάσεις μεταξύ των κοινωνικών εταίρων κατά τις αποτυχημένες διαπραγματεύσεις για τα ελάχιστα όρια κοινωνικής ασφάλισης για το 2017, ο κοινωνικός διάλογος στη χώρα παραμένει σε ισχύ.

               (15)Το υψηλό ποσοστό ατόμων που διατρέχουν κίνδυνο φτώχειας ή κοινωνικού αποκλεισμού εξακολουθεί να αποτελεί μεγάλη οικονομική και κοινωνική πρόκληση. Η Βουλγαρία εξακολουθεί να είναι το φτωχότερο κράτος μέλος της ΕΕ, ενώ πληθυσμιακές ομάδες που βρίσκονται σε μειονεκτική θέση, όπως οι Ρομά, τα παιδιά, οι ηλικιωμένοι και τα άτομα που ζουν σε αγροτικές περιοχές, πλήττονται δυσανάλογα. Μετά από πολλά χρόνια σημαντικής βελτίωσης, το ποσοστό κινδύνου φτώχειας για τους ηλικιωμένους επιδεινώθηκε σημαντικά. Οι ηλικιωμένες γυναίκες διατρέχουν ιδιαίτερα υψηλό κίνδυνο φτώχειας ή κοινωνικού αποκλεισμού, δεδομένων των, κατά κανόνα, βραχύτερων περιόδων καταβολής συνταξιοδοτικών εισφορών. Ενώ η κατάσταση της σχετικής φτώχειας των παιδιών έχει βελτιωθεί, τα επίπεδα φτώχειας εντός της ομάδας αυτής εξακολουθούν να είναι πολύ υψηλά. Η αποϊδρυματοποίηση των παιδιών διατηρεί τη δυναμική της με την έγκριση του νέου σχεδίου δράσης. Ωστόσο, η διαδικασία όσον αφορά τους ενηλίκους και τα άτομα με αναπηρίες εξακολουθεί να υπολείπεται των προσδοκιών. Η εισοδηματική ανισότητα αποτελεί σημαντικό και διογκούμενο πρόβλημα. Η αναλογία του εισοδήματος του πλουσιότερου 20% των νοικοκυριών προς το εισόδημα του φτωχότερου 20% αυξήθηκε από 6,1 το 2012 σε 7,1 το 2015 και είναι από τις υψηλότερες στην ΕΕ. Στη Βουλγαρία, η διαφορά της εισοδηματικής ανισότητας πριν και μετά τους φόρους και τις κοινωνικές μεταβιβάσεις είναι μεταξύ των μικρότερων στην ΕΕ. Το σύστημα κοινωνικής προστασίας, συμπεριλαμβανομένου του γενικού συστήματος ελάχιστου εισοδήματος (που συνίσταται σε μηνιαίες παροχές κοινωνικής πρόνοιας και επίδομα θέρμανσης), δεν παρέχει επαρκή στήριξη. Η κάλυψη των ατόμων που λαμβάνουν κοινωνικές παροχές παραμένει χαμηλή, με πολύ περιοριστικές προϋποθέσεις εισόδου. Το επίπεδο του ελάχιστου εισοδήματος παραμένει χαμηλό. Δεν έχει αναπροσαρμοστεί από το 2009 και δεν έχει διαφανή μηχανισμό προσαρμογής.

               (16)Τα μέτρα για τη βελτίωση του συστήματος δημοσίων προμηθειών έχουν ληφθεί, αλλά δεν έχει διαπιστωθεί ακόμη η συγκεκριμένη προστιθέμενη αξία τους. Πρέπει να διασφαλιστεί η κατάλληλη και αποτελεσματική εφαρμογή του νέου συστήματος εκ των προτέρων ελέγχων βάσει κινδύνου. Η εφαρμογή των συστάσεων που περιέχει η επανεξέταση του συστήματος προσφυγών εξακολουθεί να αποτελεί πρόκληση, δεδομένου ότι οι αποτελεσματικές διαδικασίες προσφυγής είναι το κλειδί για την υλοποίηση σημαντικών έργων. Μετά την αξιολόγησή της, η διοικητική ικανότητα της Υπηρεσίας Δημοσίων Προμηθειών θα πρέπει να προσαρμοστεί ώστε να αποτυπώνει τις λειτουργίες της εν λόγω Υπηρεσίας. Επιπλέον, η διοικητική ικανότητα των αναθετουσών αρχών θα πρέπει να ενισχυθεί, μεταξύ άλλων και μέσω της υποστήριξης που παρέχεται από την Υπηρεσία Δημοσίων Προμηθειών και τις Κεντρικές Αρχές Αγορών για την κεντρική διοίκηση, τους δήμους και τον τομέα της υγείας. Οι εργασίες για την εφαρμογή των ηλεκτρονικών δημόσιων προμηθειών, προκειμένου να ενισχυθεί η διαφάνεια των δημοσίων προμηθειών, πρέπει να ολοκληρωθούν. Η διασφάλιση της αμεροληψίας των δημόσιων διαγωνισμών και η πρόληψη τυχόν συγκρούσεων συμφερόντων εξακολουθούν να αποτελούν πηγή σημαντικών ανησυχιών. Παρά τις πρόσφατες μεταρρυθμίσεις που αποσκοπούν στον εκσυγχρονισμό της δημόσιας διοίκησης, η αποτελεσματικότητα και η αποδοτικότητα των δημοσίων οργανισμών παραμένει περιορισμένη. Το 2016 οριστικοποιήθηκαν μεν ορισμένες νομικές τροποποιήσεις ώστε να δημιουργηθεί το κατάλληλο νομικό πλαίσιο, αλλά η εφαρμογή και υλοποίησή τους με αποτελεσματικό και συστηματικό τρόπο αποτελεί πρόκληση.

               (17)Το 2016, η Βουλγαρία ενέκρινε σημαντικές μεταρρυθμίσεις, ώστε να αντιμετωπιστούν οι συνεχιζόμενες ανησυχίες σχετικά με την ανεξαρτησία και την ποιότητα του συστήματος απονομής δικαιοσύνης. Ωστόσο, δεδομένου ότι οι εν λόγω μεταρρυθμίσεις εγκρίθηκαν μόλις πρόσφατα, είναι πολύ νωρίς για να αξιολογηθεί ο αντίκτυπός τους. Απαιτούνται περαιτέρω μέτρα σε διάφορους τομείς. Η διαφθορά επίσης εξακολουθεί να αποτελεί σοβαρή πρόκληση για τη Βουλγαρία και συνεχίζει να επηρεάζει αρνητικά τις επενδύσεις, τόσο σε τοπικό όσο και σε εθνικό επίπεδο. Το 2015 οι αρχές παρουσίασαν μια φιλόδοξη στρατηγική για την καταπολέμηση της διαφθοράς, αλλά η εφαρμογή της βρίσκεται ακόμη σε πρώιμο στάδιο. Η βουλγαρική πολιτική για την καταπολέμηση της διαφθοράς εξακολουθεί να προσκρούει στην αδυναμία και στον κατακερματισμό των θεσμικών οργάνων, στα πενιχρά αποτελέσματα όσον αφορά την άσκηση διώξεων σε υποθέσεις διαφθοράς υψηλού επιπέδου και στην ισχνή κοινοβουλευτική στήριξη των μεταρρυθμίσεων. Στο πλαίσιο του μηχανισμού συνεργασίας και ελέγχου, η Βουλγαρία λαμβάνει συστάσεις για τη δικαστική μεταρρύθμιση και την καταπολέμηση της διαφθοράς και του οργανωμένου εγκλήματος. Οι τομείς αυτοί δεν καλύπτονται, επομένως, από τις ειδικές ανά χώρα συστάσεις για τη Βουλγαρία.

               (18)Στο πλαίσιο του Ευρωπαϊκού Εξαμήνου, η Επιτροπή διενήργησε διεξοδική ανάλυση της οικονομικής πολιτικής της Βουλγαρίας και τη δημοσίευσε στην έκθεση του 2017 για τη χώρα. Αξιολόγησε επίσης τη συνέχεια που δόθηκε στις συστάσεις που είχαν απευθυνθεί στη Βουλγαρία κατά τα προηγούμενα έτη.

               (19)Υπό το πρίσμα της αξιολόγησης αυτής, το Συμβούλιο είναι της γνώμης ότι η Βουλγαρία αναμένεται να συμμορφωθεί με το Σύμφωνο Σταθερότητας και Ανάπτυξης.

               (20)Υπό το πρίσμα της εμπεριστατωμένης επισκόπησης της Επιτροπής και της αξιολόγησης αυτής, οι συστάσεις του Συμβουλίου που γίνονται σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 2 και 3 κατωτέρω,

               ΣΥΝΙΣΤΑ στη Βουλγαρία να λάβει μέτρα το 2017 και το 2018 προκειμένου:

               1.Να βελτιώσει περαιτέρω την είσπραξη των φόρων και τη φορολογική συμμόρφωση, μεταξύ άλλων μέσω ενός ολοκληρωμένου συνόλου μέτρων πέραν του 2017. Να εφαρμόσει αυστηρότερα τα μέτρα που περιορίζουν την έκταση της παραοικονομίας, ιδίως της αδήλωτης εργασίας.

               2.Να λάβει επακόλουθα μέτρα κατόπιν των επανεξετάσεων του χρηματοπιστωτικού τομέα, ιδίως όσον αφορά τις συμβάσεις αντασφάλισης, την εποπτεία σε επίπεδο ομίλου, τα περιουσιακά στοιχεία που αποτιμώνται δύσκολα και τα ανοίγματα με συνδεόμενα μέρη. Να βελτιώσει την τραπεζική και μη τραπεζική εποπτεία μέσω της εφαρμογής ολοκληρωμένων σχεδίων δράσης, σε στενή συνεργασία με ευρωπαϊκούς φορείς. Να διευκολύνει τη μείωση των μη εξυπηρετούμενων εταιρικών δανείων, που παραμένουν σε υψηλό επίπεδο, με βάση ένα ολοκληρωμένο σύνολο εργαλείων, μεταξύ άλλων με την επίσπευση της μεταρρύθμισης του πλαισίου αφερεγγυότητας και την προώθηση μιας λειτουργικής δευτερογενούς αγοράς για μη εξυπηρετούμενα δάνεια.

               3.Να βελτιώσει τη στοχοθέτηση των ενεργητικών πολιτικών για την αγορά εργασίας και την ενοποίηση  των υπηρεσιών απασχόλησης και των κοινωνικών υπηρεσιών για τις μειονεκτούσες ομάδες. Να αυξήσει την παροχή ποιοτικής κανονικής εκπαίδευσης, ιδίως για τους Ρομά. Να αυξήσει την κάλυψη της ασφάλισης υγείας, να μειώσει τις άμεσες πληρωμές από τους ασθενείς και να αντιμετωπίσει τις ελλείψεις σε επαγγελματίες του τομέα της υγείας. Να θεσπίσει, σε διαβούλευση με τους κοινωνικούς εταίρους, διαφανή μηχανισμό για τον καθορισμό του κατώτατου μισθού. Να βελτιώσει την κάλυψη και την επάρκεια του  ελάχιστου εισοδήματος.

               4.Να εξασφαλίσει την αποτελεσματική υλοποίηση της Εθνικής Στρατηγικής Δημοσίων Προμηθειών 2014-2020.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2017) 502 final.

                     (4)
                  P8_ TA(2017)0038, P8_ TA(2017)0039 και P8_ TA(2017)0040.

                     (5)
                  COM(2016) 725 final.

                     (6)
                  COM(2016) 728 final.

                     (7)
                  SWD(2017) 68 final/3.

                     (8)
                  COM(2017) 90 final.

                     (9)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (10)
                  COM(2014) 494 final.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 268 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία
            {SWD(2017) 174 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου

                  στη Ρουμανία

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών,
                  1
                και ιδίως το άρθρο 10 παράγραφος 2 δεύτερο εδάφιο,

               Έχοντας υπόψη τη σύσταση της Επιτροπής,

               Εκτιμώντας τα ακόλουθα:

               (1)Σύμφωνα με το άρθρο 121 της Συνθήκης για τη λειτουργία της Ευρωπαϊκής Ένωσης, τα κράτη μέλη προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

               (2)Το Σύμφωνο Σταθερότητας και Ανάπτυξης (ΣΣΑ) βασίζεται στον στόχο της υγιούς δημοσιονομικής κατάστασης, ως μέσου ενίσχυσης των συνθηκών για σταθερότητα τιμών και ισχυρή αειφόρο ανάπτυξη που ευνοούν τη δημιουργία απασχόλησης.

               (3)Στις 12 Ιουλίου 2016, το Συμβούλιο συνέστησε στη Ρουμανία να περιορίσει την απόκλιση από τον μεσοπρόθεσμο δημοσιονομικό στόχο το 2016 και να επιτύχει ετήσια δημοσιονομική προσαρμογή 0,5% του ΑΕΠ το 2017, εκτός εάν ο μεσοπρόθεσμος δημοσιονομικός στόχος τηρηθεί με μικρότερη προσπάθεια
                  2
               .

               (4)Το 2016, με βάση τις εαρινές προβλέψεις της Επιτροπής του 2017 και τα απολογιστικά στοιχεία του 2016 που επικύρωσε η Eurostat, το διαρθρωτικό ισοζύγιο, ξεκινώντας από μία θέση -0,6% του ΑΕΠ, η οποία υπερέβαινε τον μεσοπρόθεσμο δημοσιονομικό στόχο του -1% του ΑΕΠ, επιδεινώθηκε φτάνοντας το -2,6% του ΑΕΠ, κάτι που συνιστά σημαντική απόκλιση από τον μεσοπρόθεσμο δημοσιονομικό στόχο (απόκλιση της τάξης του 1,6% του ΑΕΠ). Η αύξηση των δημοσίων δαπανών, εκτός των μέτρων διακριτικής ευχέρειας στο σκέλος των εσόδων και των έκτακτων μέτρων, ήταν πολύ υψηλότερη από την τιμή αναφοράς για τις δαπάνες, κάτι που επίσης συνιστά σημαντική απόκλιση (απόκλιση ύψους -2,0% του ΑΕΠ). Η διαφορά στους δείκτες εξηγείται κυρίως από τα διαφορετικά ποσοστά ετήσιας ονομαστικής δυνητικής αύξησης του ΑΕΠ που χρησιμοποιούνται για τον υπολογισμό τους. Ανεξάρτητα από τη διαφορά αυτή, και οι δύο δείκτες επιβεβαιώνουν την ύπαρξη σημαντικής απόκλισης από τις απαιτήσεις του προληπτικού σκέλους του ΣΣΑ το 2016.

               (5)Στις 16 Μαΐου 2017, ύστερα από συνολική αξιολόγηση, η Επιτροπή θεώρησε ότι παρατηρείται σημαντική απόκλιση από τον μεσοπρόθεσμο δημοσιονομικό στόχο στη Ρουμανία και εξέδωσε προειδοποίηση προς τη Ρουμανία σύμφωνα με το άρθρο 121 παράγραφος 4 της ΣΛΕΕ και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

               (6)Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, εντός ενός μηνός από την ημερομηνία έκδοσης της προειδοποίησης, το Συμβούλιο θα πρέπει να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός προβλέπει ότι η σύσταση τάσσει προθεσμία πέντε μηνών στο κράτος μέλος για την αντιμετώπιση της απόκλισης. Στη βάση αυτή, η προθεσμία της 15ης Οκτωβρίου 2017 εντός της οποίας η Ρουμανία θα πρέπει να αντιμετωπίσει την απόκλιση φαίνεται εύλογη. Εντός της προθεσμίας αυτής, η Ρουμανία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

               (7)Το διαρθρωτικό ισοζύγιο της Ρουμανίας το 2016 εκτιμάται ότι έχει αποκλίνει κατά 1,6% του ΑΕΠ από τον μεσοπρόθεσμο δημοσιονομικό στόχο. Βάσει των εαρινών προβλέψεων της Επιτροπής του 2017 για το κενό παραγωγής, η Ρουμανία είναι σε κανονική οικονομική συγκυρία το 2017. Ο δείκτης χρέους της γενικής κυβέρνησης της Ρουμανίας είναι κάτω από το όριο του 60% του ΑΕΠ. Η ελάχιστη απαιτούμενη διαρθρωτική προσπάθεια που ορίζει ο κανονισμός (ΕΚ) αριθ. 1466/97 και ο πίνακας προσαρμογής, που συνεκτιμά τις επικρατούσες οικονομικές συνθήκες και τις πιθανές ανησυχίες περί βιωσιμότητας, ανέρχεται σε 0,5% του ΑΕΠ. Οι εαρινές προβλέψεις της Επιτροπής του 2017 προβλέπουν περαιτέρω επιδείνωση του διαρθρωτικού ισοζυγίου κατά 1,3% του ΑΕΠ το 2017. Συνεπώς, μια ελάχιστη βελτίωση του διαρθρωτικού ισοζυγίου κατά 0,5% του ΑΕΠ το 2017 μεταφράζεται σε ανάγκη να ληφθούν μέτρα συνολικής απόδοσης της τάξης του 1,8% του ΑΕΠ σε σχέση το ισχύον βασικό σενάριο αναφοράς των εαρινών προβλέψεων του 2017 της Επιτροπής. Δεδομένου του σημαντικού μεγέθους της απαιτούμενης διαρθρωτικής προσπάθειας εξυγίανσης που απορρέει από την ελάχιστη προσαρμογή που επιτάσσει το ΣΣΑ, είναι σκόπιμο να μην ζητηθεί καμία πρόσθετη απαιτούμενη προσαρμογή που να υπερβαίνει την ελάχιστη απαίτηση του 0,5% του ΑΕΠ.

               (8)Η απαιτούμενη βελτίωση του διαρθρωτικού ισοζυγίου κατά 0,5% του ΑΕΠ το 2017 είναι συνεπής με ονομαστικό ρυθμό αύξησης των καθαρών πρωτογενών κρατικών δαπανών που δεν θα υπερβαίνει το 3,3% το 2017.

               (9)Οι εαρινές προβλέψεις της Επιτροπής του 2017 προβλέπουν έλλειμμα γενικής κυβέρνησης ύψους 3,5% του ΑΕΠ το 2017, το οποίο υπερβαίνει το 3% του ΑΕΠ που αποτελεί την τιμή αναφοράς στη Συνθήκη. Η απαιτούμενη διαρθρωτική προσαρμογή φαίνεται επίσης σκόπιμο να εξασφαλίσει ότι η Ρουμανία τηρεί το όριο του 3% του ΑΕΠ για το έλλειμμα γενικής κυβέρνησης το 2017.

               (10)Είναι σκόπιμο να δημοσιοποιηθεί η παρούσα σύσταση.

               (11)Προκειμένου να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών,

               ΣΥΝΙΣΤΑ:

               (1)Η Ρουμανία θα πρέπει να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών δεν θα υπερβαίνει το 3,3% το 2017, κάτι που αντιστοιχεί σε ετήσια διαρθρωτική προσαρμογή της τάξεως του 0,5% του ΑΕΠ, θέτοντας έτσι τη χώρα σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου.

               (2)Η Ρουμανία θα πρέπει να χρησιμοποιήσει όλα τα έκτακτα έσοδα για τη μείωση του ελλείμματος. Τα μέτρα δημοσιονομικής εξυγίανσης θα πρέπει να εξασφαλίζουν μόνιμη βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο.

               (3)Η Ρουμανία θα πρέπει να υποβάλει έκθεση στο Συμβούλιο έως τις 15 Οκτωβρίου 2017 σχετικά με τα μέτρα που έχει λάβει ανταποκρινόμενη στην παρούσα σύσταση.

               Η παρούσα σύσταση απευθύνεται στη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ C 299 της 18.8.2016, σ. 73.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 509 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Γαλλίας για το 2017και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Γαλλίας για το 2017

                  και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την Ετήσια Επισκόπηση της Ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  6
               , στην οποία η Γαλλία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017 και εκδόθηκε από το Συμβούλιο στις 21 Μαρτίου 2017
                  7
               .

               (2)Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Γαλλία θα πρέπει να διασφαλίσει την πλήρη και έγκαιρη εφαρμογή της Σύστασης για τη ζώνη του ευρώ, που αντικατοπτρίζεται στις κατωτέρω συστάσεις 1 έως 4.

               (3)Η έκθεση χώρας του 2017 για την Γαλλία
                  8
                δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Γαλλίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Γαλλίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επιπλέον, περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 22 Φεβρουαρίου 2017
                  9
               . Από την ανάλυσή της, η Επιτροπή καταλήγει στο συμπέρασμα ότι η Γαλλία εμφανίζει υπερβολικές μακροοικονομικές ανισορροπίες. Ειδικότερα, η Γαλλία χαρακτηρίζεται από χαμηλή ανταγωνιστικότητα και υψηλό και αυξανόμενο δημόσιο χρέος, σε συνθήκες χαμηλής αύξησης της παραγωγικότητας. Ο κίνδυνος δυσμενών επιπτώσεων στη γαλλική οικονομία και, δεδομένου του μεγέθους της, μετάδοσης αρνητικών δευτερογενών αποτελεσμάτων στην οικονομική και νομισματική ένωση, είναι ιδιαίτερα σοβαρός.

               (4)Στις 28 Απριλίου 2017, η Γαλλία υπέβαλε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις ελήφθησαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  10
               , όταν είναι αναγκαίο για τη στήριξη της εφαρμογής των οικείων ειδικών ανά χώρα συστάσεων, η Επιτροπή μπορεί να ζητήσει από κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  11
               .

               (6)Η Γαλλία επί του παρόντος υπάγεται στο διορθωτικό σκέλος του Συμφώνου Σταθερότητας και Ανάπτυξης. Η κυβέρνηση, στο Πρόγραμμα Σταθερότητας του 2017, σχεδιάζει να διορθώσει το υπερβολικό έλλειμμα έως το 2017, σύμφωνα με τη Σύσταση του Συμβουλίου της 10ης Μαρτίου 2015, με ονομαστικό έλλειμμα 2,8 % του ΑΕΠ. Το ονομαστικό έλλειμμα προβλέπεται να μειωθεί περαιτέρω σε 1,3 % του ΑΕΠ το 2020. Ο μεσοπρόθεσμος δημοσιονομικός στόχος – διαρθρωτικό έλλειμμα 0,4 % του ΑΕΠ – αναμένεται να επιτευχθεί έως το 2019. Ωστόσο, το εκ νέου υπολογισθέν
                  12
                διαρθρωτικό ισοζύγιο προβλέπεται να ανέλθει στο -1,2 % του ΑΕΠ το 2020 και, ως εκ τούτου, ο μεσοπρόθεσμος στόχος δεν αναμένεται να επιτευχθεί κατά τον χρονικό ορίζοντα του προγράμματος. Σύμφωνα με το Πρόγραμμα Σταθερότητας, ο δείκτης χρέους της γενικής κυβέρνησης προς το ΑΕΠ αναμένεται να υποχωρήσει από το 95,9 % του ΑΕΠ το 2018 στο 93,1 % του ΑΕΠ το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις κρίνεται ευλογοφανές. Συγχρόνως, δεν έχουν ακόμη προσδιοριστεί επαρκώς τα αναγκαία μέτρα στήριξης των προβλεπόμενων στόχων για το έλλειμμα από το 2018 και μετά.

               (7)Στις 10 Μαρτίου 2015, το Συμβούλιο συνέστησε στη Γαλλία να θέσει τέλος στην κατάσταση υπερβολικού ελλείμματος έως το 2017 και να επιτύχει έλλειμμα της γενικής κυβέρνησης ύψους 2,8% του ΑΕΠ, το οποίο αντιστοιχεί σε βελτίωση του διαρθρωτικού ισοζυγίου κατά 0,9% του ΑΕΠ το 2017. Με βάση τις εαρινές προβλέψεις της Επιτροπής του 2017, το ονομαστικό έλλειμμα αναμένεται να ανέλθει στο 3,0 % του ΑΕΠ το 2017, ποσοστό που υπερβαίνει τον στόχο που συνέστησε το Συμβούλιο. Για το 2018, με αμετάβλητες πολιτικές, το ονομαστικό έλλειμμα προβλέπεται να ανέλθει στο 3,2 % του ΑΕΠ, υπερβαίνοντας συνεπώς την τιμή αναφοράς που ορίζει η Συνθήκη, γεγονός που ενέχει κινδύνους όσον αφορά τη μόνιμη διόρθωση του υπερβολικού ελλείμματος. Επιπλέον, η συνιστώμενη προσπάθεια δημοσιονομικής προσαρμογής δεν προβλέπεται να επιτευχθεί την περίοδο που καλύπτεται από τη διαδικασία υπερβολικού ελλείμματος, δεδομένου ότι η στρατηγική εξυγίανσης που ακολούθησε η Γαλλία στηρίζεται κυρίως στη βελτίωση των κυκλικών συνθηκών και στη συνέχιση του περιβάλλοντος χαμηλών επιτοκίων, συνθήκες που είναι εκτός του ελέγχου των αρχών.

               (8)Για το 2018, εάν επιτευχθεί τελικά έγκαιρη και σταθερή διόρθωση, η Γαλλία θα υπαχθεί στο προληπτικό σκέλος του Συμφώνου Σταθερότητας και Ανάπτυξης και στον μεταβατικό κανόνα για το χρέος. Δεδομένης της δημοσιονομικής της κατάστασης, και ιδίως του επιπέδου του χρέους της, αναμένεται από τη Γαλλία να προβεί σε περαιτέρω προσαρμογή προς την κατεύθυνση του μεσοπρόθεσμου δημοσιονομικού στόχου για διαρθρωτικό έλλειμμα της τάξης του 0,4 % του ΑΕΠ. Σύμφωνα με τον πίνακα προσαρμογής που συμφωνήθηκε από κοινού στο πλαίσιο του Συμφώνου Σταθερότητας και Ανάπτυξης, η προσαρμογή αυτή μεταφράζεται σε απαίτηση ονομαστικής αύξησης των καθαρών πρωτογενών δημόσιων δαπανών
                  13
                η οποία δεν θα υπερβαίνει το 1,2 % το 2018. Η αύξηση αυτή θα αντιστοιχούσε σε ετήσια διαρθρωτική προσαρμογή 0,6 % του ΑΕΠ. Σε περίπτωση μη αλλαγής των πολιτικών, υπάρχει κίνδυνος σημαντικής απόκλισης από την απαίτηση αυτή το 2018. Υπάρχει επίσης ο κίνδυνος να μη συμμορφωθεί η Γαλλία με τον μεταβατικό κανόνα για το χρέος το 2018, δεδομένου ότι το διαρθρωτικό ισοζύγιο προβλέπεται να επιδεινωθεί κατά 0,5 % του ΑΕΠ σε αντίθεση με την ελάχιστη γραμμική διαρθρωτική προσαρμογή του 0,4 % του ΑΕΠ. Γενικά, το Συμβούλιο είναι της γνώμης ότι η Γαλλία πρέπει να είναι έτοιμη να λάβει περαιτέρω μέτρα για να εξασφαλίσει τη συμμόρφωση το 2017 και ότι από το 2018 θα χρειαστούν περαιτέρω μέτρα για τη συμμόρφωση με τις διατάξεις του Συμφώνου Σταθερότητας και Ανάπτυξης. Ωστόσο, όπως προβλέπεται στον κανονισμό (ΕΚ) αριθ. 1466/97, η αξιολόγηση των σχεδίων δημοσιονομικών προγραμμάτων και των δημοσιονομικών αποτελεσμάτων θα πρέπει να λαμβάνει υπόψη το δημοσιονομικό ισοζύγιο του κράτους μέλους υπό το πρίσμα των κυκλικών συνθηκών. Όπως υπενθυμίζεται στην ανακοίνωση της Επιτροπής που συνοδεύει αυτές τις ειδικές ανά χώρα συστάσεις, η αξιολόγηση του σχεδίου δημοσιονομικού προγράμματος του 2018 και η εκ των υστέρων αξιολόγηση των δημοσιονομικών αποτελεσμάτων του 2018 θα πρέπει να λάβει δεόντως υπόψη τον στόχο της επίτευξης δημοσιονομικού προσανατολισμού που συμβάλλει τόσο στην ενίσχυση της τρέχουσας ανάκαμψης όσο και τη διασφάλιση της βιωσιμότητας των δημόσιων οικονομικών της Γαλλίας. Στο πλαίσιο αυτό, η Επιτροπή προτίθεται να χρησιμοποιήσει το εφαρμοστέο περιθώριο εκτίμησης υπό το πρίσμα της κυκλικής κατάστασης στη Γαλλία.

               (9)Το επίπεδο των δημόσιων δαπανών στη Γαλλία είναι από τα υψηλότερα στην ΕΕ. Ο δείκτης δαπανών προβλέπεται να ανέλθει στο 56,2% του ΑΕΠ το 2017, δηλαδή να υπερβεί κατά 9,7 ποσοστιαίες μονάδες τον δείκτη δαπανών της ΕΕ. Η Γαλλία ακολούθησε στρατηγική εξυγίανσης βασισμένη στις δαπάνες, η οποία στηρίχθηκε κυρίως στη μείωση των επιτοκίων και σε περικοπές στις δημόσιες επενδύσεις. Ωστόσο, δεν είναι πιθανό να διατηρηθεί μεσοπρόθεσμα το περιβάλλον χαμηλών επιτοκίων, ενώ η μείωση των παραγωγικών επενδύσεων θα μπορούσε να αποβεί εις βάρος του οικονομικού δυναμικού στο μέλλον. Αντίθετα, κατά τις επανεξετάσεις των δαπανών προσδιορίστηκε μια σειρά πιθανών τρόπων βελτίωσης της αποτελεσματικότητας που δεν έχουν υλοποιηθεί. Οι επανεξετάσεις των δαπανών προσδιόρισαν ένα ποσοστό - κάτω του 2% - της συνολικής προγραμματισμένης εξοικονόμησης δαπανών ύψους 50 δισ. EUR για την περίοδο 2015-2017. Ωστόσο, μόνο ένα μέρος αυτών μεταφράστηκε σε πραγματικά μέτρα στον προϋπολογισμό του 2016, ενώ τα μέτρα του νόμου για τον προϋπολογισμό του 2017 βασίστηκαν σε εκείνα που είχαν ήδη προσδιοριστεί στην επανεξέταση των δαπανών του 2015. Οι εξοικονομήσεις που επιτυγχάνονται χάρη στις επανεξετάσεις των δαπανών θα μπορούσαν να αυξηθούν σημαντικά με τη διεύρυνση των επανεξεταζόμενων τομέων δαπανών και με την εφαρμογή πολυετούς στρατηγικής για την πλήρη μετατροπή των τρόπων εξοικονόμησης που προσδιορίστηκαν σε συγκεκριμένα δημοσιονομικά μέτρα.

               (10)Οι υψηλές εισφορές κοινωνικής ασφάλισης, σε συνδυασμό με το υψηλό επίπεδο φόρων που επιβαρύνουν τις επιχειρήσεις, μπορεί να αποθαρρύνουν τις ιδιωτικές επενδύσεις και να παρεμποδίσουν την ανάπτυξη των επιχειρήσεων και τις νέες προσλήψεις. Τα μέτρα πολιτικής για τη μείωση του κόστους εργασίας εξακολουθούν να εφαρμόζονται, με την έναρξη τον Απρίλιο του 2016 της δεύτερης φάσης των μειώσεων των εισφορών κοινωνικής ασφάλισης των εργοδοτών που προγραμματίστηκαν στο πλαίσιο του συμφώνου αλληλεγγύης και ευθύνης. Επιπλέον, η κυβέρνηση αύξησε για το 2017 την πίστωση φόρου για την ανταγωνιστικότητα και την απασχόληση (CICE) από 6% σε 7%. Τα εν λόγω μέτρα για τη μείωση της φορολογικής επιβάρυνσης της εργασίας βελτίωσαν την ανταγωνιστικότητα της Γαλλίας από το 2013 μέχρι σήμερα αλλά οι σωρευμένες απώλειες του παρελθόντος δεν έχουν ακόμη ανακτηθεί. Στο επίπεδο του μέσου μισθού, το 2015 η Γαλλία είχε τις υψηλότερες εργοδοτικές εισφορές κοινωνικής ασφάλισης στην ΕΕ ως ποσοστό του συνολικού κόστους εργασίας που κατέβαλλε ο εργοδότης, μολονότι οι εισφορές αυτές εμφανίζουν πτωτική τάση. Οι πρόσφατες αξιολογήσεις των μέτρων αυτών υπογράμμισαν τη θετική επίδρασή τους στην απασχόληση και στα περιθώρια κέρδους των επιχειρήσεων, αλλά απαιτούνται περαιτέρω αξιολογήσεις για να εκτιμηθεί πλήρως ο αντίκτυπός τους στους μισθούς, τις επενδύσεις, την απασχόληση και τα περιθώρια κέρδους των επιχειρήσεων. Πρόσφατες αξιολογήσεις δείχνουν επίσης ότι η ενοποίηση όλων των προγραμμάτων μείωσης του κόστους εργασίας και η μετατροπή τους σε μόνιμες μειώσεις των κοινωνικών εισφορών θα βελτιστοποιούσαν τις επιπτώσεις τους στην απασχόληση και στις επενδύσεις.

               (11)Ο πραγματικός μέσος συντελεστής φορολογίας εταιρειών, ύψους 38,4% το 2016, ήταν ο υψηλότερος στην ΕΕ, ενώ και άλλοι φόροι επί της παραγωγής είναι επίσης ιδιαίτερα υψηλοί. Για να περιορίσει την τάση αυτή, η Γαλλία εξήγγειλε μέτρα με σκοπό να μειωθεί στο 28% το 2020 ο νόμιμος συντελεστής φόρου εισοδήματος των επιχειρήσεων. Ταυτόχρονα, η φορολογία εξακολουθεί να επιβαρύνει λιγότερο την κατανάλωση από ό,τι σε άλλα κράτη μέλη της ΕΕ. Το 2014, η Γαλλία κατείχε την 27η θέση στην ΕΕ όσον αφορά τα φορολογικά έσοδα από την κατανάλωση ως ποσοστό της συνολικής φορολογίας. Το σύστημα του ΦΠΑ χαρακτηρίζεται από έναν μέτριο κανονικό συντελεστή και χαμηλούς μειωμένους συντελεστές που εφαρμόζονται σε ευρεία βάση. Η πολυπλοκότητα του φορολογικού συστήματος συνιστά εμπόδιο για την εύρυθμη λειτουργία του επιχειρηματικού περιβάλλοντος. Η Γαλλία έχει υψηλή φορολογική επιβάρυνση σε συνδυασμό με πολλές φορολογικές ελαφρύνσεις, μειωμένους συντελεστές και μεγάλο αριθμό φορολογικών καθεστώτων, γεγονός που οδηγεί σε αυξημένο κόστος συμμόρφωσης και σε αβεβαιότητες. Οι συνολικές φορολογικές δαπάνες είναι σημαντικές στη Γαλλία καθώς υπερβαίνουν το 3% του ΑΕΠ. Το διοικητικό κόστος που συνεπάγεται η είσπραξη των φόρων από τις φορολογικές αρχές είναι επίσης υψηλό και υπερβαίνει τον μέσο όρο της ΕΕ.

               (12)Το 2016, το ποσοστό ανεργίας υποχώρησε στο 10,1%. Η ανεργία είναι υψηλότερη μεταξύ των νέων, των ατόμων με χαμηλή ειδίκευση και εκείνων που έχουν γεννηθεί εκτός της ΕΕ. Οι συνεχιζόμενες μεταρρυθμίσεις στον τομέα της διακυβέρνησης αποτελούν το κλειδί για την ευθυγράμμιση των ευκαιριών κατάρτισης με τις προοπτικές απασχόλησης και τις οικονομικές ανάγκες. Παράλληλα, οι αναζητούντες εργασία, οι λιγότερο ειδικευμένοι εργαζόμενοι και οι εργαζόμενοι στις ΜΜΕ αντιμετωπίζουν επίμονες δυσκολίες όσον αφορά την πρόσβαση στην κατάρτιση. Για τη διασφάλιση της συμμετοχής τους και τη συνάφεια της παρεχόμενης κατάρτισης ενδέχεται να απαιτηθεί η ενίσχυση των υφιστάμενων μέτρων και η επανεξισορρόπηση των πόρων. Οι νέοι, και μεταξύ αυτών οι λιγότερο ειδικευμένοι, εξακολουθούν να δυσκολεύονται να εισέλθουν στην αγορά εργασίας. Υπό αυτές τις συνθήκες, τα μέτρα που έχουν ληφθεί για τη στήριξη του θεσμού της μαθητείας έχουν φέρει θετικά αποτελέσματα μέχρι στιγμής. Ωστόσο, η προσφερόμενη αρχική επαγγελματική εκπαίδευση και κατάρτιση, ειδικά η εκπαίδευση στο σχολείο και σε ορισμένους τριτογενείς τομείς, δεν είναι επαρκώς συνδεδεμένη με τις ευκαιρίες απασχόλησης. Επιπλέον, οι μαθητές που προέρχονται από μειονεκτικό περιβάλλον κατευθύνονται συχνότερα προς την αρχική επαγγελματική εκπαίδευση, στην οποία καταγράφεται επίσης η μεγάλη πλειονότητα των περιπτώσεων πρόωρης αποχώρησης από την εκπαίδευση, γεγονός που συντείνει σε έντονες εκπαιδευτικές ανισότητες. Ο αντίκτυπος της κοινωνικοοικονομικής κατάστασης των μαθητών στις επιδόσεις τους είναι ο υψηλότερος στον ΟΟΣΑ.

               (13)Το 2016 μόνο το 54,5 % των ατόμων του ενεργού πληθυσμού που γεννήθηκαν εκτός ΕΕ είχε εργασία. Το ποσοστό απασχόλησης των γυναικών (45,4 %) ήταν ένα από τα χαμηλότερα στην ΕΕ. Το χάσμα στην απασχόληση μεταξύ των ατόμων που γεννήθηκαν εκτός ΕΕ και εκείνων που γεννήθηκαν στη Γαλλία αυξήθηκε στις 17,5 ποσοστιαίες μονάδες το 2016 (23,7 ποσοστιαίες μονάδες για τις γυναίκες). Οι κακές επιδόσεις των γεννηθέντων εκτός ΕΕ μειώνουν το συνολικό ποσοστό απασχόλησης και αντιπροσωπεύουν μια χρόνια υποχρησιμοποίηση του εργατικού δυναμικού. Οι μετανάστες δεύτερης γενιάς αντιμετωπίζουν επίσης δυσμενή αποτελέσματα ως προς την απασχόληση τα οποία δεν εξηγούνται από τις διαφορές στην ηλικία, την εκπαίδευση και τις δεξιότητες. Επιπλέον, οι διαφορές στα εκπαιδευτικά αποτελέσματα είναι επίμονες, καθώς οι μετανάστες δεύτερης γενιάς μόνο εν μέρει καλύπτουν τις διαφορές αυτές. Προκειμένου να αντιμετωπιστεί η πρόκληση αυτή, είναι αναγκαία μια σφαιρική στρατηγική, η οποία θα περιλαμβάνει κυρίως στοχοθετημένα μέτρα για τις γλωσσικές δεξιότητες, την αναβάθμιση των δεξιοτήτων και την κατάρτιση, τον επαγγελματικό προσανατολισμό και άλλες στοχοθετημένες ενεργητικές πολιτικές για την αγορά εργασίας. Η αποτελεσματική πρόσβαση στις υπηρεσίες είναι καθοριστικής σημασίας για την προώθηση της συμμετοχής στην αγορά εργασίας, όπως και η δράση για την καταπολέμηση των πρακτικών που εισάγουν διακρίσεις κατά την πρόσληψη μεταναστών οι οποίοι έχουν γεννηθεί εκτός ΕΕ και μεταναστών δεύτερης γενιάς.

               (14)Από το 2013 ο κατώτατος μισθός στη Γαλλία διαμορφώνεται σύμφωνα με τους κανόνες τιμαριθμικής αναπροσαρμογής. Σε συνθήκες χαμηλού πληθωρισμού και επιβράδυνσης της αύξησης των μισθών, η αύξηση του κατώτατου μισθού υπήρξε χαμηλότερη από αυτή των βασικών μισθών. Ενώ ο κατώτατος μισθός είναι υψηλός σε σύγκριση με τον μέσο μισθό, το κόστος εργασίας με τον κατώτατο μισθό έχει μειωθεί χάρη στις απαλλαγές από τις κοινωνικές εισφορές. Οι αυξήσεις του κατώτατου μισθού προκαλούν αυξήσεις των αποδοχών στις περισσότερες κατηγορίες εργαζομένων και δημιουργούν κινδύνους συμπίεσης των μισθών προς τα πάνω. Η τιμαριθμική αναπροσαρμογή του κατώτατου μισθού είναι μεν σημαντική για τη διατήρηση της αγοραστικής δύναμης των εργαζομένων, όμως ο τρέχων μηχανισμός τιμαριθμικής αναπροσαρμογής ενδέχεται να συμβάλει στην καθυστέρηση της αναγκαίας συνολικής προσαρμογής των μισθών. Επιπλέον, υπό τις παρούσες συνθήκες υψηλής ανεργίας, υπάρχει κίνδυνος το κόστος εργασίας σε επίπεδο κατώτατου μισθού να συνιστά εμπόδιο για τη δημιουργία ευκαιριών απασχόλησης των ατόμων χαμηλής ειδίκευσης. Η ομάδα ανεξάρτητων εμπειρογνωμόνων αξιολογεί ετησίως τον κατώτατο μισθό στη Γαλλία και διατυπώνει μη δεσμευτικές γνώμες για την εξέλιξή του. Η άποψη της ομάδας αυτής σχετικά με τις αυξήσεις ad hoc έχει γίνει σεβαστή μέχρι στιγμής και συμβάλλει σημαντικά στον έλεγχο της χρήσης τέτοιων αυξήσεων.

               (15)Με τον νόμο του Ιουλίου του 2016 για την εργασία, τον κοινωνικό διάλογο και τις επαγγελματικές σταδιοδρομίες, η Γαλλία εισήγαγε μέτρα που στοχεύουν, αφενός, στη βελτίωση της ικανότητας των επιχειρήσεων να προσαρμόζονται στους οικονομικούς κύκλους και, αφετέρου, στη μείωση της κατάτμησης. Ο νόμος αποσαφηνίζει τους κανόνες που διέπουν τις ατομικές απολύσεις για οικονομικούς λόγους, επεκτείνει το πεδίο εφαρμογής των πλειοψηφικών συμφωνιών σε εταιρικό επίπεδο και αυξάνει την αποτελεσματικότητα των συλλογικών διαπραγματεύσεων. Τα επίμονα υψηλά επίπεδα ανεργίας προκαλούν πιέσεις στη βιωσιμότητα του συστήματος παροχών ανεργίας. Από αυτήν την άποψη, τον Μάρτιο του 2017 οι κοινωνικοί εταίροι κατέληξαν σε συμφωνία σχετικά με νέα σύμβαση για τις παροχές ανεργίας, η οποία θα πρέπει να εγκριθεί από τη γαλλική κυβέρνηση και αποσκοπεί στη μείωση του ετήσιου ελλείμματος κατά 1,2 δισ. EUR.

               (16)Παρόλο που η Γαλλία βελτίωσε τις συνολικές κανονιστικές της επιδόσεις, το επιχειρηματικό περιβάλλον παραμένει μέτριο σε σύγκριση με τους κυριότερους ανταγωνιστές. Ειδικότερα, παρά τις συνεχιζόμενες προσπάθειες απλούστευσης, οι επιχειρήσεις εξακολουθούν να αντιμετωπίζουν σημαντική κανονιστική επιβάρυνση και μια ταχέως μεταβαλλόμενη νομοθεσία. Το γεγονός αυτό αποτελεί ένα από τα κύρια εμπόδια για τις ιδιωτικές επενδύσεις. Με το πρόγραμμα απλούστευσης, η Γαλλία έλαβε μέτρα με σκοπό τη μείωση της γραφειοκρατίας για τις επιχειρήσεις, αλλά σημαντικό μέρος των μέτρων που εγκρίθηκαν πριν από το 2016 δεν έχει ακόμη εφαρμοστεί. Ταυτόχρονα, οι επιδράσεις κατωφλίου εξακολουθούν να επηρεάζουν την ανάπτυξη των επιχειρήσεων με επιπτώσεις στην οικονομική τους απόδοση και στις επιδόσεις τους στην αγορά. Οι αυξημένες κοινωνικές και φορολογικές υποχρεώσεις που ισχύουν για τις επιχειρήσεις οι οποίες υπερβαίνουν ορισμένο αριθμό εργαζομένων ενδέχεται να τις αποθαρρύνουν από το να επεκταθούν σε ένα μέγεθος που θα τους επέτρεπε να εξάγουν και να καινοτομούν. Αυτές οι επιδράσεις κατωφλίου μπορούν, με τη σειρά τους, να επηρεάσουν την παραγωγικότητα, την ανταγωνιστικότητα και τη διεθνοποίηση των επιχειρήσεων. Πράγματι, σύμφωνα με εμπειρικά στοιχεία, τα κατώτατα όρια των 10 και των 50 απασχολουμένων είναι ιδιαίτερα δαπανηρά για τους εργοδότες, ενώ η γαλλική οικονομία χαρακτηρίζεται από ένα δυσανάλογα χαμηλό μερίδιο εταιρειών που υπερβαίνουν τα όρια αυτά, γεγονός που καταδεικνύει τη σύνδεση των δύο αυτών φαινομένων.

               (17)Ο ανταγωνισμός στον τομέα των υπηρεσιών έχει βελτιωθεί σε ορισμένους τομείς, αλλά ορισμένοι οικονομικά σημαντικοί τομείς όπως η λογιστική, η αρχιτεκτονική, οι υπηρεσίες οικιακής φροντίδας, η στέγαση και οι υπηρεσίες τροφίμων, οι υπηρεσίες ταξί και μίσθωσης οχημάτων με οδηγό εξακολουθούν να κατατρύχονται από χαμηλό ανταγωνισμό και/ή ρυθμιστικά εμπόδια. Οι φραγμοί για τις υπηρεσίες αυτές παραμένουν, ιδίως οι υπερβολικές ρυθμιστικές απαιτήσεις, και οι φραγμοί αυτοί αποθαρρύνουν την είσοδο στην αγορά ή περιορίζουν τον αποτελεσματικό ανταγωνισμό. Η μείωση των φραγμών αυτών θα μπορούσε, αφενός, να επιτρέψει σε υφιστάμενες ή νέες επιχειρήσεις να αξιοποιούν τις νέες τεχνολογικές και ψηφιακές εξελίξεις, να αυξάνουν την ανταγωνιστικότητά τους και/ή να εισέρχονται στις αγορές και, αφετέρου, να προσφέρει οφέλη στους καταναλωτές μέσω χαμηλότερων τιμών και καλύτερων υπηρεσιών. Προς τον σκοπό αυτό, ως μέρος δέσμης μέτρων για την αντιμετώπιση των φραγμών στις αγορές υπηρεσιών
                  14
               , τον Ιανουάριο του 2017 η Επιτροπή δρομολόγησε διαδικασία αμοιβαίας αξιολόγησης καλώντας τα κράτη μέλη της ΕΕ να προβούν σε αξιολόγηση των φραγμών που περιορίζουν σε καθένα από αυτά την πρόσβαση σε ορισμένα επαγγέλματα.

               (18)Η καινοτομία στη Γαλλία δεν αντιστοιχεί στις επιδόσεις των πρωτοπόρων της καινοτομίας στην Ευρώπη. Ο υψηλός βαθμός πολυπλοκότητας παραμένει και ο συνολικός συντονισμός αποτελεί το ζητούμενο. Η αναντιστοιχία μεταξύ του ύψους της χορηγούμενης δημόσιας στήριξης και των μέσων επιδόσεων της Γαλλίας στον τομέα της καινοτομίας δημιουργεί ερωτήματα σχετικά με την αποτελεσματικότητα των μηχανισμών δημόσιας στήριξης Ειδικότερα, η συνεργασία μεταξύ του δημόσιου ερευνητικού τομέα και των επιχειρήσεων είναι ανεπαρκής, πράγμα που λειτουργεί εις βάρος των οικονομικών αποτελεσμάτων του συστήματος καινοτομίας.

               (19)Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Γαλλίας και τη δημοσίευσε στην έκθεση του 2017 για τη χώρα. Επίσης, αξιολόγησε το Πρόγραμμα Σταθερότητας και το Εθνικό Πρόγραμμα Μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί στη Γαλλία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Γαλλία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (20)Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σταθερότητας και η γνώμη του
                  15
                αποτυπώνεται ιδίως στη σύσταση 1 κατωτέρω.

               (21)Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το Πρόγραμμα Σταθερότητας. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω,

               ΣΥΝΙΣΤΑ στη Γαλλία να αναλάβει δράση το 2017 και το 2018 προκειμένου:

               1.Να εξασφαλίσει τη συμμόρφωση με τη σύσταση του Συμβουλίου της 10ης Μαρτίου 2015 στο πλαίσιο της διαδικασίας υπερβολικού ελλείμματος. Στη συνέχεια, να συνεχίσει τη δημοσιονομική πολιτική της σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, πράγμα που μεταφράζεται σε σημαντική δημοσιονομική προσπάθεια για το 2018. Όταν λαμβάνει μέτρα πολιτικής, θα πρέπει να λαμβάνει δεόντως υπόψη τον στόχο της επίτευξης δημοσιονομικού προσανατολισμού που συμβάλλει τόσο στην ενίσχυση της τρέχουσας ανάκαμψης όσο και στη διασφάλιση της βιωσιμότητας των δημόσιων οικονομικών της Γαλλίας. Να προβεί σε εκτεταμένη επανεξέταση των δαπανών με σκοπό να πραγματοποιήσει αυξήσεις της αποτελεσματικότητας που μεταφράζονται σε εξοικονομήσεις δαπανών.

               2.Να ενοποιήσει τα μέτρα μείωσης του κόστους εργασίας ώστε, αφενός, να μεγιστοποιηθεί η αποτελεσματικότητά τους κατά τρόπο δημοσιονομικά ουδέτερο και, αφετέρου, να αυξηθούν περαιτέρω οι συνέπειές τους στην απασχόληση και τις επενδύσεις. Να διευρύνει τη φορολογική βάση και να αναλάβει περαιτέρω δράση για να θέσει σε εφαρμογή τη σχεδιαζόμενη μείωση του νόμιμου συντελεστή φόρου εισοδήματος των επιχειρήσεων.

               3.Να βελτιώσει την πρόσβαση όσων αναζητούν εργασία στην αγορά εργασίας, ιδίως όσον αφορά τους λιγότερο ειδικευμένους εργαζομένους και τα άτομα που προέρχονται από οικογένειες μεταναστών, μεταξύ άλλων με την αναθεώρηση του συστήματος επαγγελματικής εκπαίδευσης και κατάρτισης. Να διασφαλίσει ότι η εξέλιξη του κατώτατου μισθού συνάδει με τη δημιουργία θέσεων εργασίας και την ανταγωνιστικότητα.

               4.Να μειώσει περαιτέρω την κανονιστική επιβάρυνση για τις επιχειρήσεις, μεταξύ άλλων με τη συνέχιση του προγράμματος απλούστευσης. Να συνεχίσει να αίρει τους φραγμούς στον τομέα των υπηρεσιών, συμπεριλαμβανομένων των επιχειρηματικών υπηρεσιών και των νομοθετικά κατοχυρωμένων επαγγελμάτων. Να απλουστεύσει και να βελτιώσει την αποτελεσματικότητα των καθεστώτων δημόσιας στήριξης για την καινοτομία.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2017) 509 final.

                     (4)
                  P8_ TA(2017)0038, P8_ TA(2017)0039 και P8_ TA(2017)0040.

                     (5)
                  COM(2016) 725 final.

                     (6)
                  COM(2016) 728 final.

                     (7)
                  ΕΕ C 92 της 24.3.2017, σ. 1.

                     (8)
                  SWD(2017) 75 final.

                     (9)
                  COM(2017) 90 final.

                     (10)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (11)
                  COM(2014) 494 final.

                     (12)
                  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από την Επιτροπή με χρήση της από κοινού συμφωνηθείσας μεθοδολογίας.

                     (13)
                  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο στην πλευρά των εσόδων όσο και των δαπανών, συμψηφίζονται.

                     (14)
                  COM(2016) 820 final, COM(2016) 821 final, COM(2016) 822 final, COM(2016) 823 final, COM(2016) 824 final.

                     (15)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


|

52010DC0131

Σχέδιο συσταση της Επιτροπης της […] σχετικά με την εξουσιοδότηση της Επιτροπής για έναρξη διαπραγματεύσεων εξ ονόματος της Ευρωπαϊκής Ένωσης για την ανανέωση του πρωτοκόλλου της συμφωνίας αλιευτικής σύμπραξης με τη Λαϊκή Δημοκρατία του Σάο Τομέ και Πρίνσιπε  /* COM/2010/0131 τελικό */

	[pic] | ΕΥΡΩΠΑΪΚΗ ΕΠΙΤΡΟΠΗ |Βρυξέλλες, 7.4.2010COM(2010)131 τελικόΣχέδιοΣΥΣΤΑΣΗ ΤΗΣ ΕΠΙΤΡΟΠΗΣτης […]σχετικά με την εξουσιοδότηση της Επιτροπής για έναρξη διαπραγματεύσεων εξ ονόματος της Ευρωπαϊκής Ένωσης για την ανανέωση του πρωτοκόλλου της συμφωνίας αλιευτικής σύμπραξης με τη Λαϊκή Δημοκρατία του Σάο Τομέ και Πρίνσιπε(υποβάλλεται από την Επιτροπή)ΣχέδιοΣΥΣΤΑΣΗ ΤΗΣ ΕΠΙΤΡΟΠΗΣτης […]σχετικά με την εξουσιοδότηση της Επιτροπής για έναρξη διαπραγματεύσεων εξ ονόματος της Ευρωπαϊκής Ένωσης για την ανανέωση του πρωτοκόλλου της συμφωνίας αλιευτικής σύμπραξης με τη Λαϊκή Δημοκρατία του Σάο Τομέ και ΠρίνσιπεΑΙΤΙΟΛΟΓΙΚΗ ΕΚΘΕΣΗΤο πρωτόκολλο της συμφωνίας αλιευτικής σύμπραξης[1] την οποία συνήψε η Ευρωπαϊκή Ένωση και η Λαϊκή Δημοκρατία του Σάο Τομέ και Πρίνσιπε στις 23 Ιουλίου 2007, για τον καθορισμό των αλιευτικών δυνατοτήτων και τη χρηματοδοτική συμμετοχή που προβλέπονται στη Συμφωνία, το οποίο τέθηκε σε ισχύ την 1η Ιουνίου 2007, πρόκειται να λήξει στις 31 Μαΐου 2010.Η Επιτροπή προτείνει τη διαπραγμάτευση ενός νέου πρωτοκόλλου, το οποίο θα ανταποκρίνεται καλύτερα στις διαπιστωμένες ανάγκες των στόλων των κρατών μελών, σύμφωνα με τα συμπεράσματα του Συμβουλίου το 2004 σχετικά με τις συμφωνίες αλιευτικής σύμπραξης. Η μονογραφή ενός νέου πρωτοκόλλου πριν από την ημερομηνία λήξης του ισχύοντος πρωτοκόλλου, θα επιτρέψει την εξασφάλιση της συνέχισης των αλιευτικών δραστηριοτήτων.Συνεπώς, το Συμβούλιο καλείται να εγκρίνει τις συνημμένες στην παρούσα σύσταση οδηγίες διαπραγμάτευσης.ΣΥΣΤΑΣΗΜε γνώμονα τα ανωτέρω, η Επιτροπή συνιστά:-  Την εξουσιοδότηση της Επιτροπής από το Συμβούλιο για την έναρξη και τη διεξαγωγή διαπραγματεύσεων με στόχο την ανανέωση του πρωτοκόλλου της συμφωνίας αλιευτικής σύμπραξης η οποία συνήφθη με τη Λαϊκή Δημοκρατία του Σάο Τομέ και Πρίνσιπε,-  Την εξουσιοδότηση της Επιτροπής για τη διεξαγωγή των διαπραγματεύσεων όσον αφορά την ανανέωση του πρωτοκόλλου.-  Τη διεξαγωγή των εν λόγω διαπραγματεύσεων από την Επιτροπή σε διαβούλευση με ειδική επιτροπή σύμφωνα με τις διατάξεις της συνθήκης για την ίδρυση της Ευρωπαϊκής Ένωσης.-  Την έγκριση των συνημμένων στην παρούσα σύσταση οδηγιών διαπραγμάτευσης από το Συμβούλιο.ΠΑΡΑΡΤΗΜΑΟδηγίες διαπραγμάτευσης-  Στόχος των διαπραγματεύσεων είναι η ανανέωση του πρωτοκόλλου της συμφωνίας αλιευτικής σύμπραξης μεταξύ της Ευρωπαϊκής Ένωσης και της Λαϊκής Δημοκρατίας του Σάο Τομέ και Πρίνσιπε, σύμφωνα με τα Συμπεράσματα του Συμβουλίου της 15ης Ιουλίου 2004, τα οποία βασίζονται στην ανακοίνωση της Επιτροπής της 23ης Δεκεμβρίου 2002.-  Για να εξασφαλιστεί, μέσω του εν λόγω νέου πρωτοκόλλου, η προώθηση βιώσιμης και υπεύθυνης αλιείας, η Επιτροπή θα βασίσει τις εν λόγω διαπραγματεύσεις:-  Στην πρόσβαση της Λαϊκής Δημοκρατίας του Σάο Τομέ και Πρίνσιπε στην Αποκλειστική Οικονομική Ζώνη (ΑΟΖ) καθώς και στην χορήγηση των απαιτούμενων αδειών στα πλοία του ευρωπαϊκού αλιευτικού στόλου για την αλιεία θυννοειδών στην ΑΟΖ.-  Στη συνεκτίμηση των βέλτιστων διαθέσιμων επιστημονικών γνωμοδοτήσεων.-  Στην εξασφάλιση του επιπέδου πρόσβασης στους αλιευτικούς πόρους, με βάση τις παραμέτρους που ορίζονται στο υφιστάμενο πρωτόκολλο και στην εξέλιξη που διαπιστώθηκε κατά τα τελευταία έτη, ιδίως όσον αφορά τις επιτρεπόμενες ποσότητες αλιευμάτων, τον αριθμό των αδειών αλιείας, κλπ.-  Στην ενίσχυση του διαλόγου όσον αφορά την τομεακή πολιτική ώστε να ενθαρρυνθεί η εφαρμογή μιας υπεύθυνης αλιευτικής πολιτικής, σε συνάρτηση με τους αναπτυξιακούς στόχους της χώρας, ιδίως όσον αφορά τον έλεγχο και την παρακολούθηση των αλιευτικών δραστηριοτήτων, τη διαχείριση των αλιευτικών πόρων και τη βελτίωση των συνθηκών υγιεινής των αλιευτικών προϊόντων.[1] Κανονισμός (ΕΚ) αριθ. 894/2007 της 23ης Ιουλίου 2007 – ΕΕ L 205 της 7 Αυγούστου 2007, σ.35


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 526 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Σουηδίας για το 2017και τη διατύπωση γνώμης του Συμβουλίου σχετικά με το πρόγραμμα σύγκλισης της Σουηδίας για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Σουηδίας για το 2017

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Σουηδίας για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την ετήσια επισκόπηση της ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης
                  6
               , στην οποία η Σουηδία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2017 για τη Σουηδία
                  7
                δημοσιεύθηκε στις 22 Φεβρουαρίου 2017. Στην έκθεση αξιολογήθηκε η πρόοδος της Σουηδίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Σουηδίας ως προς την επίτευξη των εθνικών στόχων της στρατηγικής «Ευρώπη 2020». Επιπλέον, περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 22 Φεβρουαρίου 2017
                  8
               . Με βάση τη σχετική ανάλυση, η Επιτροπή καταλήγει στο συμπέρασμα ότι η Σουηδία παρουσιάζει μακροοικονομικές ανισορροπίες. Ειδικότερα, η διαρκής αύξηση των τιμών των κατοικιών από ήδη υπερτιμημένα επίπεδα, σε συνδυασμό με τη συνεχιζόμενη αύξηση του χρέους των νοικοκυριών, ενέχει κινδύνους άτακτης διόρθωσης. Μολονότι οι τράπεζες φαίνεται να διατηρούν επαρκή κεφαλαιοποίηση, μια άτακτη διόρθωση θα μπορούσε να επηρεάσει και τον χρηματοπιστωτικό τομέα, λόγω του αυξανόμενου ανοίγματος των τραπεζών σε ενυπόθηκα δάνεια νοικοκυριών. Σε μια τέτοια περίπτωση, θα μπορούσαν να υπάρξουν δευτερογενείς επιπτώσεις σε γειτονικές χώρες, δεδομένου ότι οι σουηδικοί τραπεζικοί όμιλοι έχουν συστημική σημασία στις σκανδιναβικές και βαλτικές χώρες. Οι σουηδικές αρχές έχουν μεγάλη επίγνωση των αυξανόμενων κινδύνων και τα τελευταία έτη λήφθηκαν μέτρα για τη συγκράτηση της μεγέθυνσης του ενυπόθηκου χρέους και την αύξηση της κατασκευής κατοικιών. Ωστόσο, τα μέτρα πολιτικής που έχουν εφαρμοστεί μέχρι τώρα δεν υπήρξαν επαρκή για να αντιμετωπιστεί η υπερθέρμανση του στεγαστικού τομέα. Συνολικά, εξακολουθούν να υπάρχουν κενά πολιτικής όσον αφορά τη φορολογία των κατοικιών, το μακροπροληπτικό πλαίσιο, και την αντιμετώπιση των καθυστερήσεων στην προσφορά νέων κατοικιών, καθώς και εμπόδια στην αποτελεσματική χρήση του υφιστάμενου αποθέματος κατοικιών.

               (3)Στις 28 Απριλίου 2017, η Σουηδία υπέβαλε το εθνικό πρόγραμμα μεταρρυθμίσεων για το 2017 και το πρόγραμμα σύγκλισης για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  9
               , όπου είναι αναγκαίο για τη στήριξη της εφαρμογής σχετικών ειδικών ανά χώρα συστάσεων, η Επιτροπή μπορεί να ζητήσει από ένα κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  10
               .

               (5)Η Σουηδία υπόκειται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Σύμφωνα με το πρόγραμμα σύγκλισης του 2017, η κυβέρνηση σχεδιάζει να επιτύχει πλεόνασμα 0,3 % του ΑΕΠ το 2017 και να εξακολουθήσει να εκπληρώνει τον μεσοπρόθεσμο δημοσιονομικό στόχο - διαρθρωτικό έλλειμμα 1 % του ΑΕΠ - καθ' όλη τη διάρκεια του προγράμματος. Σύμφωνα με το πρόγραμμα σύγκλισης, ο δείκτης του χρέους γενικής κυβέρνησης προς το ΑΕΠ αναμένεται να υποχωρήσει στο 39,5 % το 2017 και εν συνεχεία να μειωθεί στο 31,4 % το 2020. Η ισχυρή οικονομική ανάπτυξη και τα υγιή δημόσια οικονομικά πρόκειται να είναι οι βασικοί παράγοντες που θα συντελέσουν στη μείωση του δείκτη του χρέους της γενικής κυβέρνησης προς το ΑΕΠ. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι εύλογο. Με βάση τις εαρινές προβλέψεις του 2017 της Επιτροπής, το διαρθρωτικό ισοζύγιο προβλέπεται να εμφανίσει πλεόνασμα της τάξης του 0,4 % του ΑΕΠ το 2017 και πλεόνασμα της τάξης του 0,8 % του ΑΕΠ το 2018, υπερβαίνοντας έτσι τον μεσοπρόθεσμο δημοσιονομικό στόχο. Με βάση την αξιολόγησή της όσον αφορά το πρόγραμμα σύγκλισης και λαμβανομένων υπόψη των εαρινών προβλέψεων του 2017 της Επιτροπής, το Συμβούλιο είναι της γνώμης ότι η Σουηδία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2017 και το 2018.

               (6)Το χρέος των νοικοκυριών, αν και βρισκόταν σε ήδη υψηλά επίπεδα, εξακολούθησε να αυξάνεται. Το χρέος των νοικοκυριών αυξήθηκε κατά 7,1% το 2016, πλησιάζοντας το 86% του ΑΕΠ και το 180% περίπου του διαθέσιμου εισοδήματος, κυρίως λόγω της αύξησης των ενυπόθηκων δανείων που συνδέεται με τη συνεχή αύξηση των τιμών των κατοικιών. Η κατανομή των επιπέδων χρέους έχει καταστεί ολοένα και πιο ανομοιογενής, με ένα αυξανόμενο ποσοστό νοικοκυριών με νέες υποθήκες (16,4% το 2016) να δανείζονται έως και το 600% του διαθέσιμου εισοδήματός τους. Η κυβέρνηση έχει λάβει ορισμένα κατάλληλα μακροπροληπτικά μέτρα, συμπεριλαμβανομένης της καθιέρωσης νέας απαίτησης αποπληρωμής ενυπόθηκων δανείων το 2016, αλλά παραμένει ασαφές κατά πόσον τα μέτρα αυτά θα έχουν επαρκείς μεσοπρόθεσμες επιπτώσεις. Τον Φεβρουάριο 2017, η κυβέρνηση δρομολόγησε νομοθετική διαδικασία για να ενισχύσει τη νομική εντολή της αρχής μακροπροληπτικής εποπτείας, ώστε να διασφαλίσει ότι στο μέλλον η αρχή θα μπορεί να θεσπίζει εγκαίρως ενδεχόμενα μακροπροληπτικά μέτρα και να χρησιμοποιεί ένα ευρύτερο φάσμα εργαλείων. Οι τροπολογίες αναμένεται να τεθούν σε ισχύ τον Φεβρουάριο 2018. Η προσαρμογή των φορολογικών κινήτρων, για παράδειγμα με σταδιακό περιορισμό της φορολογικής έκπτωσης των πληρωμών τόκων ενυπόθηκων δανείων ή με την αύξηση των περιοδικών φόρων ακίνητης περιουσίας, θα βοηθούσε να καμφθεί η αύξηση του χρέους των νοικοκυριών, αλλά η κυβέρνηση δεν έχει σημειώσει καμία πρόοδο στο θέμα αυτό.

               (7)Η Σουηδία καταγράφει ταχεία και σταθερή αύξηση των τιμών κατοικιών από τα μέσα της δεκαετίας του 1990. Οι τιμές των κατοικιών εξακολουθούν να αυξάνουν γρήγορα και σταθερά, ιδίως στις κυριότερες αστικές περιοχές. Οι βασικοί παράγοντες περιλαμβάνουν τη γενναιόδωρη φορολογική μεταχείριση της ιδιόκτητης κατοικίας και των ενυπόθηκων δανείων, τους χαλαρούς όρους δανεισμού, σε συνδυασμό με τα σχετικά χαμηλά επιτόκια αποπληρωμής ενυπόθηκων δανείων, καθώς και μια συνεχιζόμενη έλλειψη προσφοράς στέγης. Η έλλειψη αυτή συνδέεται με διαρθρωτικές ανεπάρκειες στην αγορά κατοικιών. Η κατασκευή κατοικιών εξακολουθεί να αυξάνεται, αλλά υπολείπεται κατά πολύ των αναγκών για νέες κατασκευές. Το κυβερνητικό σχέδιο 22 σημείων για την αγορά ακινήτων εξετάζει ορισμένους παράγοντες που επηρεάζουν την έλλειψη στέγης, καθώς και μέτρα για την αύξηση των διαθέσιμων οικοδομήσιμων οικοπέδων, τη μείωση του κόστους κατασκευής και τη συντόμευση των χρόνων παράδοσης στη διαδικασία σχεδιασμού. Ωστόσο, ορισμένες άλλες διαρθρωτικές ανεπάρκειες, μεταξύ των οποίων ο ανεπαρκής ανταγωνισμός στον κατασκευαστικό τομέα, δεν τυγχάνουν της δέουσας προσοχής. Η έλλειψη στέγης επιδεινώνεται από εμπόδια που παρακωλύουν την αποτελεσματική χρήση του υφιστάμενου αποθέματος κατοικιών. Η αγορά ενοικίασης ακινήτων της Σουηδίας, η οποία υπόκειται σε αυστηρές νομοθετικές ρυθμίσεις, δημιουργεί φαινόμενα εγκλωβισμού και άνισης μεταχείρισης μεταξύ των «εντός» και των «εκτός», αλλά δεν έχουν ληφθεί σημαντικά μέτρα πολιτικής για την καθιέρωση μεγαλύτερης ευελιξίας κατά τον καθορισμό των ενοικίων. Στην αγορά της ιδιοκατοίκησης, το σχετικά υψηλό επίπεδο φόρων κεφαλαιουχικών κερδών μειώνει την κινητικότητα των ιδιοκτητών ακινήτων. Πραγματοποιήθηκε προσωρινή μεταρρύθμιση των κανόνων για την αναστολή πληρωμής του φόρου κεφαλαιουχικών κερδών στις μεταβιβάσεις περιουσίας, οι επιπτώσεις της οποίας θα είναι πιθανότατα περιορισμένες. Η έλλειψη διαθέσιμων και οικονομικά προσιτών κατοικιών μπορεί επίσης να περιορίσει την κινητικότητα των εργαζομένων και την αποτελεσματική ένταξη των μεταναστών στην αγορά εργασίας, και να συμβάλει στην ανισότητα μεταξύ των γενεών.

               (8)Το 2016 η Σουηδία είχε από τα υψηλότερα ποσοστά απασχόλησης στην ΕΕ (81,2%), ενώ καταγράφει ένα από τα χαμηλότερα ποσοστά μακροχρόνιας ανεργίας. Ωστόσο, εξακολουθούν να υπάρχουν προκλήσεις, όπως η ένταξη των ατόμων με χαμηλή ειδίκευση και των μεταναστών από τρίτες χώρες στην αγορά εργασίας και η μείωση του σημαντικού χάσματος απασχόλησης για τις γυναίκες που γεννήθηκαν εκτός ΕΕ. Η Σουηδία έχει καταβάλει σημαντικές προσπάθειες στον τομέα της υποδοχής των αιτούντων άσυλο και της ένταξης των προσφύγων και άλλων μεταναστών. Περαιτέρω βελτιώσεις φαίνονται πιθανές δεδομένου ότι το 2016 μόνο το ένα τρίτο των συμμετεχόντων στο πρόγραμμα εισαγωγής εργαζόταν ή λάμβανε εκπαίδευση 90 ημέρες μετά την ολοκλήρωση του προγράμματος ενώ δεν έχει ακόμη επιτευχθεί ολοκληρωμένη προσέγγιση και διακυβέρνηση όσον αφορά την αντίστοιχη αναγνώριση των προσόντων.

               (9)Η επάρκεια σε βασικές δεξιότητες των ατόμων ηλικίας 15 ετών έχει βελτιωθεί μετά από πολύχρονη επιδείνωση των επιδόσεων, σύμφωνα με την έρευνα PISA του ΟΟΣΑ για το 2015. Ωστόσο, το ποσοστό των ατόμων με χαμηλές επιδόσεις βρίσκεται ακόμη περίπου στον μέσο όρο της ΕΕ ενώ έχει διευρυνθεί η διαφορά στις επιδόσεις που συνδέεται με το κοινωνικοοικονομικό υπόβαθρο των μαθητών. Τα μέτρα που δρομολόγησε η κυβέρνηση για τη βελτίωση των σχολικών αποτελεσμάτων και της ισονομίας απαιτούν στενή παρακολούθηση, μαζί με τις πρωτοβουλίες που στοχεύουν στην ένταξη των νεοαφιχθέντων μεταναστών μαθητών στο εκπαιδευτικό σύστημα.

               (10)Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Σουηδίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς τη Σουηδία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Σουηδία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (11)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και είναι της γνώμης
                  11
                ότι η Σουηδία αναμένεται να συμμορφωθεί με το Σύμφωνο Σταθερότητας και Ανάπτυξης.

               (12)Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στη σύσταση 1 κατωτέρω,

               ΣΥΝΙΣΤΑ στη Σουηδία να λάβει μέτρα το 2017 και το 2018 προκειμένου:

               1.Να αντιμετωπίσει τους κινδύνους που συνδέονται με το χρέος των νοικοκυριών, ειδικότερα περιορίζοντας σταδιακά τη φορολογική έκπτωση στις πληρωμές τόκων ενυπόθηκων δανείων ή αυξάνοντας τους περιοδικούς φόρους ακίνητης περιουσίας, με παράλληλη συγκράτηση των υπερβολικών επιπέδων δανεισμού σε σχέση με το εισόδημα. Να προωθήσει τις επενδύσεις στον τομέα της στέγης και να βελτιώσει την αποτελεσματικότητα της αγοράς κατοικιών, μεταξύ άλλων με την καθιέρωση μεγαλύτερης ευελιξίας κατά τον καθορισμό των τιμών μίσθωσης και με την αναθεώρηση του σχεδιασμού του φόρου κεφαλαιουχικών κερδών.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2017) xxx.

                     (4)
                  P8_ TA(2017)0038, P8_ TA(2017)0039 και P8_ TA(2017)0040.

                     (5)
                  COM(2016) 725 final.

                     (6)
                  COM(2016) 728 final.

                     (7)
                  SWD(2017) 92 final.

                     (8)
                  COM(2017) 90 final.

                     (9)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (10)

                        COM(2014) 494 final.

                     (11)
                  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.5.2015
            COM(2015) 263 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων της Λετονίας για το 2015και τη διατύπωση γνώμης του Συμβουλίου σχετικά με το Πρόγραμμα Σταθερότητας της Λετονίας για το 2015

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων της Λετονίας για το 2015

                  και τη διατύπωση γνώμης του Συμβουλίου σχετικά με το Πρόγραμμα Σταθερότητας της Λετονίας για το 2015

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Ευρωπαϊκής Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιάσει το ενδιαφέρον της σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)Στις 13 Ιουλίου 2010, το Συμβούλιο, βάσει των προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών, οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές στις οικείες εθνικές οικονομικές πολιτικές και πολιτικές απασχόλησης.

               (3)Στις 8 Ιουλίου 2014, το Συμβούλιο εξέδωσε σύσταση σχετικά με το Εθνικό Πρόγραμμα Μεταρρυθμίσεων της Λετονίας για το 2014 και διατύπωσε τη γνώμη του σχετικά με το επικαιροποιημένο Πρόγραμμα Σταθερότητας της Λετονίας για το 2014.

               (4)Στις 28 Νοεμβρίου 2014, η Επιτροπή εξέδωσε την ετήσια επισκόπηση της ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2015 σχετικά με τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  5
               , στην οποία διαπίστωσε ότι η Λετονία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (5)Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για τόνωση των επενδύσεων, επιτάχυνση των διαρθρωτικών μεταρρυθμίσεων και υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.

               (6)Στις 26 Φεβρουαρίου 2015, η Επιτροπή δημοσίευσε την έκθεση χώρας του 2015 για τη Λετονία
                  6
               . Στην έκθεση αξιολογείται η πρόοδος που επετεύχθη από τη Λετονία σε σχέση με τις ειδικές για τη χώρα συστάσεις που εκδόθηκαν στις 8 Ιουλίου 2014.

               (7)Στις 17 Απριλίου 2015, η Λετονία υπέβαλε το Εθνικό Πρόγραμμα Μεταρρυθμίσεων για το 2015 και το Πρόγραμμα Σταθερότητας για το 2015. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (8)Επί του παρόντος, η Λετονία υπάγεται στο προληπτικό σκέλος του Συμφώνου Σταθερότητας και Ανάπτυξης και επωφελείται από την εφαρμογή της ρήτρας συστημικής μεταρρύθμισης του συνταξιοδοτικού συστήματος όπως επιβεβαιώνεται από την Eurostat. Στο Πρόγραμμα Σταθερότητας του 2015, η Λετονία ζήτησε προσωρινή απόκλιση από την απαιτούμενη πορεία προσαρμογής για την επίτευξη του μεσοπρόθεσμου στόχου, διότι εξακολουθεί να εφαρμόζει μείζονες διαρθρωτικές μεταρρυθμίσεις στον τομέα της υγείας. Το δημοσιονομικό κόστος της μεταρρύθμισης στον τομέα της υγείας θα ανέλθει σε 0,2% του ΑΕΠ το 2016. Η μεταρρύθμιση αναμένεται να αυξήσει την απασχόληση κατά 0,6% και το επίπεδο του ΑΕΠ κατά 2,2% έως το 2023. Εκτιμάται ως εύλογος ο θετικός αντίκτυπος στην ανάπτυξη και τη μακροπρόθεσμη βιωσιμότητα των δημόσιων οικονομικών. Ωστόσο, βάσει των εαρινών προβλέψεων της Επιτροπής του 2015, το αναμενόμενο διαρθρωτικό έλλειμμα της τάξης του 2,2% του ΑΕΠ το 2016 υπερβαίνει το ενδεδειγμένο περιθώριο ασφαλείας σε σχέση με την τιμή αναφοράς της Συνθήκης, ήτοι 3% του ΑΕΠ, και το οποίο θα πρέπει να τηρείται ώστε να είναι η χώρα επιλέξιμη για τη ρήτρα διαρθρωτικής μεταρρύθμισης. Ως εκ τούτου, και αναγνωρίζοντας παράλληλα ότι η εν εξελίξει μεταρρύθμιση του τομέα της υγείας είναι δικαιολογημένη, το Συμβούλιο είναι της γνώμης ότι η Λετονία δεν πληροί τις προϋποθέσεις ώστε να επωφεληθεί από την αιτούμενη προσωρινή απόκλιση το 2016.

               (9)Στο Πρόγραμμα Σταθερότητας του 2015, η κυβέρνηση σχεδιάζει ένα σταθερό σε γενικές γραμμές ονομαστικό έλλειμμα της τάξης του 1,4% του ΑΕΠ το 2016 και 1,3% του ΑΕΠ το 2017, το οποίο θα ανέλθει στο 1,7% το 2018. Για την επίτευξη των στόχων αυτών, η κυβέρνηση προτίθεται να φθάσει το διαρθρωτικό έλλειμμα στο 1,8% του ΑΕΠ το 2016, και στο 1,4% του ΑΕΠ από το 2017 και μετά. Η πορεία στο Πρόγραμμα Σταθερότητας ενσωματώνει απόκλιση βάσει της ρήτρας διαρθρωτικής μεταρρύθμισης για την οποία η Λετονία δεν φαίνεται να είναι επιλέξιμη, και κατατάσσει στα έκτακτα μέτρα τις σχεδιαζόμενες πρόσθετες αμυντικές δαπάνες της περιόδου 2016-2019. Σύμφωνα με το Πρόγραμμα Σταθερότητας, το δημόσιο χρέος αναμένεται να μειωθεί από 37% του ΑΕΠ το 2015 σε 34% του ΑΕΠ έως το 2018, με ορισμένες ετήσιες διακυμάνσεις στο ενδιάμεσο διάστημα λόγω της συσσώρευσης ρευστών στοιχείων ενεργητικού με σκοπό τη διαχείριση του χρέους. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι εύλογο. Τα μέτρα για το 2015 έχουν εφαρμοστεί σε μεγάλο βαθμό όπως προβλέπεται στον προϋπολογισμό. Ωστόσο, δεν έχουν ακόμη εξειδικευτεί επαρκώς τα μέτρα για τη στήριξη των σχεδιαζόμενων στόχων για το έλλειμμα από το 2016 και μετά. Βάσει των εαρινών προβλέψεων της Επιτροπής του 2015, η Λετονία πληροί την απαίτηση το 2015, αν ληφθεί υπόψη η εφαρμογή της ρήτρας μεταρρύθμισης του συνταξιοδοτικού συστήματος. Για το 2016, υπάρχει κίνδυνος σημαντικής απόκλισης. Το διαρθρωτικό ισοζύγιο θα πρέπει να βελτιωθεί κατά 0,3% του ΑΕΠ, λαμβανομένου υπόψη του περιθωρίου που επιτρέπει η ρήτρα μεταρρύθμισης του συνταξιοδοτικού συστήματος. Με βάση τις προβλέψεις της Επιτροπής, το διαρθρωτικό ισοζύγιο επιδεινώνεται κατά 0,3% του ΑΕΠ, και η εν λόγω επιδείνωση συνδέεται επίσης με το γεγονός ότι οι αμυντικές δαπάνες δεν μπορούν να χαρακτηριστούν έκτακτα μέτρα. Βάσει της αξιολόγησής του όσον αφορά το Πρόγραμμα Σταθερότητας και λαμβανομένων υπόψη των εαρινών προβλέψεων της Επιτροπής του 2015, το Συμβούλιο είναι της γνώμης ότι υπάρχει κίνδυνος μη συμμόρφωσης της Λετονίας με τις διατάξεις του Συμφώνου Σταθερότητας και Ανάπτυξης.

               (10)Συγκροτείται ένας ανεξάρτητος εθνικός οργανισμός διαπίστευσης και καταρτίζεται ένα νέο μοντέλο χρηματοδότησης για την τριτοβάθμια εκπαίδευση της Λετονίας που δίνει έμφαση στην ποιότητα. Παρά τη σχετική πρόοδο που έχει σημειωθεί στη μεταρρύθμιση του συστήματος έρευνας και καινοτομίας, σύμφωνα με το πλαίσιο έξυπνης εξειδίκευσης, η ανεπαρκής δημόσια χρηματοδότηση ενός κατακερματισμένου συστήματος έρευνας και καινοτομίας οδηγεί σε πενιχρά επιστημονικά αποτελέσματα. Οι επενδύσεις της Λετονίας σε έρευνα και ανάπτυξη ανήλθαν μόλις στο 0,6% του ΑΕΠ περίπου το 2013· πρόκειται για το τρίτο χαμηλότερο επίπεδο στην ΕΕ. Η ένταση έρευνας και ανάπτυξης στον δημόσιο τομέα ανήλθε μόλις στο 0,43% του ΑΕΠ το 2013. Η έλλειψη καινοτομίας και ιδιωτικών επενδύσεων στους τομείς υψηλότερης προστιθέμενης αξίας και υψηλής έντασης γνώσεων παρεμποδίζει την ανταγωνιστικότητα.

               (11)Παρά την πρόοδο που έχει σημειωθεί στην καταπολέμηση της ανεργίας, απαιτούνται περαιτέρω μέτρα για την πρόληψη της ανεργίας των νέων και των αρνητικών μακροπρόθεσμων συνεπειών της, λαμβανομένης υπόψη της συρρίκνωσης του εργατικού δυναμικού. Η Λετονία έχει σημειώσει κάποια πρόοδο όσον αφορά τη μεταρρύθμιση της επαγγελματικής εκπαίδευσης και κατάρτισης και τα προγράμματα μαθητείας· ωστόσο, η ελκυστικότητα της επαγγελματικής εκπαίδευσης παραμένει προβληματική, εξαιτίας της περιορισμένης συμμετοχής των ΜΜΕ.

               (12)Παρόλο που έχει πραγματοποιηθεί σημαντικό μέρος των εργασιών ανάλυσης και σχεδιασμού, οι μεταρρυθμίσεις των συστημάτων κοινωνικής πρόνοιας δεν έχουν προχωρήσει και δεν υποστηρίζονται από επαρκή δημοσιονομικά σχέδια. Η χαμηλή κάλυψη και επάρκεια των επιδομάτων ανεργίας και κοινωνικής πρόνοιας εμποδίζουν την αποτελεσματική ανάληψη δράσης για τη μείωση της φτώχειας, του κοινωνικού αποκλεισμού και των μεγάλων ανισοτήτων.  Υπό τις συνθήκες αυτές, οι κοινωνικές δαπάνες έχουν μικρό αντίκτυπο στη μείωση της φτώχειας. Το 2014, περίπου το 32,7% του πληθυσμού της Λετονίας αντιμετώπιζε τον κίνδυνο της φτώχειας ή του κοινωνικού αποκλεισμού, ενώ η εισοδηματική ανισότητα εξακολουθεί να είναι μεταξύ των υψηλότερων στην ΕΕ. Η χρηματοδότηση και κάλυψη των ενεργητικών πολιτικών για την αγορά εργασίας παραμένει χαμηλή σε σύγκριση με άλλες χώρες της ΕΕ. Η υψηλή φορολογική επιβάρυνση για τα άτομα με χαμηλά εισοδήματα εξακολουθεί να αποτελεί αντικίνητρο για επίσημη απασχόληση και μειώνει τη ζήτηση για εργαζομένους με χαμηλό επίπεδο δεξιοτήτων· ενώ παράλληλα παραμένουν ανεκμετάλλευτες οι σημαντικές δυνατότητες που αντιπροσωπεύουν η περιβαλλοντική φορολογία και η αποτελεσματική φορολογία ακίνητης περιουσίας. Η ισχνή δημόσια χρηματοδότηση της υγειονομικής περίθαλψης και οι υψηλές άμεσες πληρωμές από τους ίδιους τους ασθενείς, η ανεπαρκής εστίαση στα κίνητρα απόδοσης και την αποτελεσματικότητα, καθώς και η έλλειψη συντονισμού της παροχής περίθαλψης οδηγούν σε μείωση της πρόσβασης μεγάλου ποσοστού του πληθυσμού. Υπάρχουν σημαντικά περιθώρια για αύξηση της οικονομικής αποτελεσματικότητας και της ποιότητας του συστήματος και για σύνδεση της χρηματοδότησης των νοσοκομείων με μηχανισμούς επιδόσεων.

               (13)Η Λετονία έχει σημειώσει σημαντική πρόοδο όσον αφορά τη μεταρρύθμιση του δικαστικού συστήματος. Ωστόσο, το ποσοστό περάτωσης της εκδίκασης αστικών και εμπορικών υποθέσεων παραμένει χαμηλό δημιουργώντας επιπλέον φόρτο για τις επιχειρήσεις, ενώ θα πρέπει να ενισχυθεί ο ρόλος του Δικαστικού Συμβουλίου και των προέδρων των δικαστηρίων στην εφαρμογή των μεταρρυθμίσεων του δικαστικού τομέα. Η καταπολέμηση της φοροδιαφυγής και η προσήκουσα είσπραξη των φόρων είναι ανεπαρκής, το δε επίπεδο φοροαποφυγής παραμένει υψηλό. Μολονότι η νομοθεσία περί αφερεγγυότητας έχει εγκριθεί, εξακολουθούν να υπάρχουν προβλήματα όσον αφορά την κατάλληλη πολιτική στον τομέα της αφερεγγυότητας και ένα αποτελεσματικό σύστημα εποπτείας των διαχειριστών της αφερεγγυότητας. Το επιχειρηματικό κλίμα και η ποιότητα των δημόσιων υπηρεσιών θα ωφεληθούν από την ενίσχυση των μέτρων κατά της σύγκρουσης συμφερόντων και κατά της διαφθοράς, ιδίως σε ευαίσθητους τομείς όπως οι δημόσιες συμβάσεις, ο κλάδος των κατασκευών και η υγειονομική περίθαλψη. Δεν έχει σημειωθεί καμία πρόοδος σχετικά με τις προτάσεις του Συμβουλίου Ανταγωνισμού για τροποποιήσεις στη νομοθεσία περί ανταγωνισμού προκειμένου να δοθεί στο συμβούλιο μεγαλύτερη θεσμική και οικονομική ανεξαρτησία ώστε να αναλάβει αποτελεσματική δράση έναντι δημοσίων οργανισμών. Ο νόμος περί Δημόσιας Διοίκησης δεν έχει εγκριθεί από το Κοινοβούλιο. Θα είναι σημαντικό να συμπεριληφθεί και η τοπική αυτοδιοίκηση στη σχετική νομοθεσία.

               (14)Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση της οικονομικής πολιτικής της Λετονίας και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του Προγράμματος Σταθερότητας και του Εθνικού Προγράμματος Μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς τη Λετονία τα προηγούμενα έτη. Έλαβε υπόψη όχι μόνο τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στη Λετονία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.

               (15)Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σταθερότητας της Λετονίας, και η γνώμη του
                  7
                αποτυπώνεται ιδίως στη σύσταση 1 κατωτέρω.

               ΣΥΝΙΣΤΑ να αναλάβει η Λετονία δράση κατά την περίοδο 2015-2016 προκειμένου:

               1.Να διασφαλίσει ότι η απόκλιση από τον μεσοπρόθεσμο στόχο το 2015 και το 2016 περιορίζεται στο επιτρεπόμενο περιθώριο που συνδέεται με τη συστημική μεταρρύθμιση του συστήματος συνταξιοδότησης.

               2.Να βελτιώσει την επαγγελματική εκπαίδευση και κατάρτιση, να επιταχύνει τη μεταρρύθμιση των προγραμμάτων σπουδών και να αυξήσει την προσφορά προγραμμάτων μαθητείας. Να διασφαλίσει ότι το νέο μοντέλο χρηματοδότησης του συστήματος τριτοβάθμιας εκπαίδευσης επιβραβεύει την ποιότητα. Να εξασφαλίσει καλύτερη στόχευση όσον αφορά τη χρηματοδότηση της έρευνας και να παράσχει κίνητρα για ιδιωτικές επενδύσεις στον τομέα της καινοτομίας βάσει του πλαισίου έξυπνης εξειδίκευσης.

               3.Να λάβει συγκεκριμένα μέτρα για τη μεταρρύθμιση του συστήματος κοινωνικής πρόνοιας, διασφαλίζοντας την επάρκεια των παροχών, και να λάβει μέτρα για την αύξηση της απασχολησιμότητας. Να μειώσει την υψηλή φορολογική επιβάρυνση των χαμηλών εισοδημάτων με μετατόπιση της φορολογίας προς άλλες πηγές λιγότερο επιζήμιες για την ανάπτυξη. Να αναλάβει δράση για τη βελτίωση της προσβασιμότητας, της σχέσης κόστους-αποτελεσματικότητας και της ποιότητας του συστήματος υγειονομικής περίθαλψης και να συνδέσει τη χρηματοδότηση των νοσοκομείων με μηχανισμούς επιδόσεων.

               4.Να βελτιώσει την αποτελεσματικότητα του δικαστικού συστήματος, αυξάνοντας τη λογοδοσία όλων των μερών (συμπεριλαμβανομένων των διαχειριστών αφερεγγυότητας), παρέχοντας επαρκή μέσα για την καταπολέμηση της φοροδιαφυγής και ενισχύοντας τον ρόλο του Δικαστικού Συμβουλίου. Να βελτιώσει τη νομοθεσία περί δημόσιας διοίκησης ώστε να ενισχυθεί το καθεστώς σύγκρουσης συμφερόντων και να συνδέσει τους μισθούς με τις αρμοδιότητες.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2015) 263

                     (3)
                  P8_TA(2015)0067, P8_TA(2015)0068, P8_TA(2015)0069

                     (4)
                  COM(2014) 902

                     (5)
                  COM(2014) 904

                     (6)
                  SWD(2015) 33 final

                     (7)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.